title: Guns N’ Roses

text: Axl Rose oli maininnut vuonna 1999 puhelinhaastattelussa Music Televisionille, että Guns N’ Roses oli jo tuolloin nauhoittanut riittävän määrän materiaalia tupla-albumin julkaisemiseksi. Vuonna 2006 Rose oli maininnut yhtyeellä olevan työn alla 32 kappaletta "Chinese Democracya" ja sen jatko-osia varten. Soolokitaristi DJ Ashba sanoi, että ”yhtye on keskustellut jo uudesta studioalbumista, ja ettei sen tekemiseen menisi toista 14 vuotta”. Myös rytmikitaristi Richard Fortus on lupaili uutta Guns N’ Roses -albumia julkaistavaksi muutaman seuraavan vuoden sisällä.


title: Guns N’ Roses

text: Vuoden 2011 joulukuussa ilmoitettiin, että yhtyeen klassinen kokoonpano sekä rumpali Matt Sorum ja kosketinsoittaja Dizzy Reed nimitettäisiin Rock and Roll Hall of Famen jäseniksi. Guns N’ Rosesin virallisella Facebook-sivulla julkaistiin 11. huhtikuuta 2012 tiedote siitä, että Axl Rose ei tulisi osallistumaan juhlatapahtumaan eikä saapuisi vastaanottamaan palkintoa. Rose kielsi huhut vanhan kokoonpanon paluusta sanoen, ”ettei kyseinen kokoonpano tule palaamaan, ja hän on tehnyt asian hyvin selväksi vuosien varrella eikä mikään ole ajan mittaan muuttunut”. Duff McKagan ja Slash totesivat, että olisi hienoa jakaa esiintymislava muutaman kappaleen ajan muun vanhan kokoonpanon kanssa. Myöhemmin Slash, McKagan, Steven Adler ja Matt Sorum osallistuivat Rock and Roll Hall of Famen järjestämiin juhlallisuuksiin. Sen sijaan Izzy Stradlin ja Dizzy Reed eivät saapuneet tilaisuuteen. Slashin sooloalbumilla ja -kiertueella esiintynyt Myles Kennedy korvasi Rosen laulajana ja Gilby Clarke soitti jälleen rytmikitaristina, kun Slash, McKagan ja Sorum esittivät heidän kanssaan tilaisuudessa kappaleen ”Mr. Brownstone”. Steven Adler soitti rumpalina kappaleissa ”Sweet Child O’ Mine” ja ”Paradise City”.


title: Guns N’ Roses

text: Vuoden 2013 elokuussa yhtyeen ennenjulkaisematon, basisti Tommy Stinsonin laulama kappale ”Going Down” vuosi internetiin.


title: Guns N’ Roses

text: Guns N’ Roses käynnisti vuoden 2014 keväällä kiertueen Etelä-Amerikassa. Basisti Tommy Stinson palasi kiertueen alkaessa esiintymään vanhan yhtyeensä The Replacementsin alkuperäisen kokoonpanon kahteen paluukonserttiin, ja pian tämän jälkeen Duff McKagan vihjasi Twitterissä paluustaan yhtyeeseen. Huhtikuussa 2014 Tommy Stinson kertoi, että McKagan sijaistaisi häntä yhtyeen basistina viiden konsertin ajan kiertueella Etelä-Amerikassa. Kesäkuussa 2014 Guns N’ Roses ilmoitti kotisivuillaan julkaisevansa elokuvateatterilevitykseen konserttielokuvan "Appetite For Democracy".


title: Guns N’ Roses

text: Heinäkuussa 2015 tiedotettiin, että yhtyeen soolokitaristit DJ Ashba ja Ron ”Bumblefloot” Thal olivat jättäneet yhtyeen. Ashba kertoi eroamispäätöksestään avoimessa kirjeessään, jossa hän mainitsi haluavansa tulevaisuudessa keskittyä enemmän perheeseensä ja -yhtyeeseen. Thalin taas kerrottiin jättäneen yhtyeen jo edellisvuoden kiertueella. Ashban ja Thalin eroaminen sai aikaan huhumyllyn yhtyeen vanhan kokoonpanon paluusta, sillä Slash kertoi vuoden 2015 elokuussa sopineensa vanhat erimielisyytensä Axl Rosen kanssa.


title: Guns N’ Roses

text: Eteläkalifornialainen Coachella-festivaali ilmoitti tammikuussa 2016 Guns N’ Rosesin olevan yksi huhtikuussa järjestettävän festivaalin pääesiintyjistä. Päivää myöhemmin kitaristi Slashin ja basisti Duff McKaganin uutisoitiin palanneen yhtyeeseen, ja että he nousisivat esiintymään samalle lavalle Axl Rosen kanssa ensimmäisen kerran sitten vuoden 1993 Use Your Illusion Tour -kiertueen. Muun kokoonpanon muodostivat jo pitkään yhtyeessä soittaneet Dizzy Reed, Richard Fortus ja Frank Ferrer sekä uusi kosketinsoittaja Melissa Reese. Maaliskuussa yhtye ilmoitti aloittavansa vuonna 2016 Pohjois-Amerikassa 21 konsertin mittaisen, nimeä Not in This Lifetime... Tour kantavan kiertueen. Ennen kiertueen ensimmäistä konserttia yhtye esiintyi aprillipäivänä 1. huhtikuuta Troubadour-klubilla noin 500 fanin yleisölle. Troubadour-esiintymisen aikana Rose horjahti lavalla, ja osa hänen vasemmasta jalastaan murtui. Not in This Lifetime -kiertueen ensimmäisten konserttien ajan Rose esiintyi istualtaan jalka kipsattuna. Konserttien ajaksi hän sai käyttöönsä Foo Fighters -yhtyeen Dave Grohlille valmistetun ”valtaistuimen”, jota Grohl oli käyttänyt konserteissa loukattuaan oman jalkansa aiemmin Foo Fightersin kiertueella. AC/DC:n kitaristi Angus Young nousi lavalle yhtyeen kanssa ensimmäisen Coachella-konsertin aikana, sillä Rose liittyi vuonna 2016 myös AC/DC:n kiertuelaulajaksi.


title: Guns N’ Roses

text: Rumpali Steven Adler nousi yhtyeen kanssa lavalle kiertueen Cincinnatin-konsertissa 6. heinäkuuta esittämään kappaleet ”Out ta Get Me” ja ”My Michelle”. Kyseessä oli ensimmäinen kerta sitten vuoden 1990, kun Adler esiintyi muun Guns N’ Rosesin jäsenten kanssa samalla lavalla. Hän esiintyi yhtyeen kanssa myöhemmin myös kolmessa muussa konsertissa. Myös Sebastian Bach vieraili esiintymässä kiertueella.


title: Guns N’ Roses

text: Guns N’ Roses tiedotti jatkavansa Not in This Lifetime -kiertuetta odotetusti vuonna 2017 myös Pohjois- ja Etelä-Amerikan ulkopuolelle. Kiertueen muiden mantereiden konserttien lipunmyynti käynnistyi vuoden 2016 joulukuussa, ja vain vuorokauden sisällä yhtyeen vuoden 2017 konsertteihin oli myyty jo yli miljoona lippua. Yhtye saapui konsertoimaan myös Suomeen, Hämeenlinnan Kantolan tapahtumapuistoon 1. heinäkuuta 2017. Konsertin lipunmyynti alkoi ennätystahtiin, ensimmäisten tuntien aikana myytiin yli 35 000 lippua. Konsertti oli loppuunmyyty ja sitä seurasi 55 000 hengen yleisö. Myös vuonna 2018 jatkuva Not in This Lifetime -kiertue on osoittautunut maailmanlaajuisesti valtavaksi menestykseksi, sillä yhtyeen konsertteihin myytiin pelkästään vuonna 2017 2,68 miljoonaa konserttilippua, jotka tuottivat yhteensä 262,5 miljoonan dollarin tuloksen. Vuoden 2017 loppuun mennessä kiertue oli tuottanut jo 475 miljoonaan dollarin bruttotulot, mikä tekee siitä yhden kaikkien aikojen menestyksekkäimmistä konserttikiertueista.


title: Guns N’ Roses

text: Axl Rosen mukaan Guns N’ Rosesin musikillisia esikuvia olivat Queen, Led Zeppelin, AC/DC, The Rolling Stones, Kiss ja Rose Tattoo. "Appetite for Destructionin" musiikkiin vaikuttivat Rosen mukaan suuresti myös Aerosmith, New York Dolls, Cheap Trick ja Van Halen. Lähimpiä musiikillisia sukulaisia ovat Hanoi Rocks ja Mötley Crüe. Suomalainen Hanoi Rocks vaikutti merkittävisti Guns N’ Rosesiin, eikä Rosen ja Slashin mukaan yhteyttä olisi ilman Hanoi Rocksia. Rose on kertonut halunneensa jatkaa Guns N’ Rosesissa juuri menestyksensä huipulla hajonneen Hanoi Rocksin tyyliä. Hanoi Rocksin laulaja Michael Monroe on vieraillut myös Guns N’ Rosesin studioalbumilla "Use Your Illusion I" ja esiintynyt muun muassa Slashin ja Duffin kanssa heidän omien yhtyeidensä konserteissa. Joidenkin tulkintojen mukaan yhtyeen vanha materiaali on yhdistelmä metallimusiikkia, punkia ja bluesia.


title: Guns N’ Roses

text: Guns N’ Roses on itse ollut esikuvana monelle nykypäivän yhtyeelle, kuten Negativelle, Avenged Sevenfoldille, Mother Love Bonelle (josta muotoutui myöhemmin Pearl Jam), Buckcherrylle, X Japanille, The Darknessille ja Limp Bizkitille.


title: Guns N’ Roses

text: Yhtyeen ensimmäinen albumi "Appetite for Destruction" sanoituksellinen puoli on 1980-luvun rock-yhtyeelle hyvin ominainen: albumin sanoituksissa käsiteltiin huumeiden ja alkoholin käyttöä, elämää suurkaupungissa kuten myös seksiä ja ihmissuhteita. Musiikillisesti albumi koostui pääosin melodisesta hard rockista.


title: Guns N’ Roses

text: Yhtyeen toinen studioalbumi "G N' R Lies" oli "Appetite for Destructioniin" nähden hillitympi akustisen kitaramaailmansa johdosta. Yhtyeen kevyempi linja kuului jokseenkin myös "Use Your Illusion" -albumeiden äänimaailmassa; esimerkiksi kappaleet ”November Rain” ja ”Don’t Cry” olivat rock-balladeja ja sopeutuivat hyvin valtavirran radiotaajuksille pelkkien rockradioiden sijaan, kun taas esimerkiksi kappale ”Get in the Ring” oli sanoituksiltaan epäsoveliaampi radioon ja edusti yhtyeen räväkämpää puolta. Hieman progressiivisen rockin elementtejäkin omanneet albumit sisälsivät myös country-sävytteisiä kappaleita kuten ”Dead Horse” ja ”You Ain’t the First”, kun taas kappaleessa ”My World” käytettiin paljon syntetisaattoreita ja rumpukoneita sekä erilaisia ääniefektejä.


title: Guns N’ Roses

text: Yhtyeen maineikkaimman kokoonpanon hajoamisen jälkeen Guns N’ Roses siirtyi Rosen johdolla melodisesta rockmusiikista uudentyyppisen musiikin pariin, mikä vieraannutti monia yhtyeen faneja. Esimerkiksi vuonna 1999 ilmestynyt kappale ”Oh My God” edusti industrial metalia ja sekä kriitikot että yleisö lyttäsivät uuden kappaleen. Yhtyeen toistaiseksi tuorein studioalbumi "Chinese Democracy" sai ristiriitaisen vastaanoton. Arvosteluiden saralla esimerkiksi musiikkilehti "Rolling Stone" kuvaili albumia ”suureksi, uskaliaaksi ja tinkimättömäksi hard rock-levyksi”, kun taas suomalaisen musiikkilehti "Soundin" arviossa albumista mainittiin seuraavaa;


title: Guns N’ Roses

text: Vuonna 2012 Radio Aallon ”365 maailman parasta biisiä”-listalla Guns N’ Rosesin tuotannosta ylsi kuusi kappaletta: ”You Could Be Mine” sijalle 339, ”Welcome to the Jungle” sijalle 262, ”Knockin’ on Heaven’s Door” sijalle 210, ja ”Don’t Cry” sijalle 155. Listan sadan parhaan kappaleen joukkoon yhtyeen materiaalista ylsivät ”Paradise City” sijalle 81 ja ”November Rain” sijalle 13.


title: Axl Rose

text: W. Axl Rose (s. William Bruce Rose Jr., 6. helmikuuta 1962 Lafayette, Indiana, Yhdysvallat) on yhdysvaltalainen muusikko, laulaja-lauluntekijä ja tuottaja. Hän on hard rock -yhtye Guns N’ Rosesin laulaja ja perustaja, ja on vaikuttanut yhtyeessä yhtäjaksoisesti vuodesta 1985 lähtien. Vuodesta 2016 lähtien Rose on toiminut myös hard rock -yhtye AC/DC:n laulajana.


title: Axl Rose

text: Lafayettessa varttunut Rose muutti Los Angelesiin 1980-luvun alussa, ja hänestä tuli nopeasti aktiivinen toimija seudun hard rock -skenessä. Hän perusti Guns N’ Rosesin vuonna 1985 yhdessä kitaristi Izzy Stradlinin kanssa, ja yhtye teki läpimurtonsa jo esikoisalbumillaan "Appetite for Destruction" vuonna 1987. 1990-luvun puolivälin jälkeen Rose vetäytyi julkisuudesta vuosiksi, mikä johti Guns N’ Rosesin lukuisiin kokoonpanovaihdoksiin. Yhtyeen nimen laillisena haltijana hän julkaisi vuonna 2008 uuden albumin "Chinese Democracy", joka ei positiivisesta vastaanotosta huolimatta menestynyt oletetulla tavalla. vuonna 2012 Rose aateloitiin Guns N’ Rosesin jäsenenä Rock and Roll Hall of Famen jäseneksi.


title: Axl Rose

text: Rose on laajan äänialansa sekä energisen lavaesiintymisensä johdosta nimetty lukuisia kertoja kaikkien aikojen parhaimpien laulajien ja keulakuvien joukkoon.


title: Axl Rose

text: W. Axl Rose, syntymänimeltään William Bruce Rose junior, syntyi 6. helmikuuta 1962. Hänen isänsä, niin ikään nimeltään William Rose, oli pahamaineinen rettelöitsijä, joka jätti kaksivuotiaan poikansa ja tämän teini-ikäisen äidin Sharonin häipyen pois heidän perhe-elämästään. Axlin lapsuus oli vaikeaa aikaa, ja myöhemmin käydessään regressioterapiassa hän sai selville joutuneensa isänsä seksuaalisen hyväksikäytön uhriksi. Sharon meni naimisiin helluntalaispastori L. Stephen Baileyn kanssa, ja Bailey adoptoi Axlin virallisesti antaen tälle oman sukunimensä. Axlin perheongelmat eivät suinkaan loppuneet, vaan tiukan, syvästi uskonnollisen isäpuolen saapuminen sai hänet entistä ahdistuneemmaksi. Bailey muun muassa antoi lapsilleen – eli Axlille ja tämän velipuoli Stuartille ja sisarpuoli Amylle – ruumillista kuritusta sellaisista synneistä kuin radiosta, ”väärien” televisio-ohjelmien katselusta sekä popkappaleiden mukana laulamisesta. Onnettomien olojen vuoksi Axlista kasvoi ujo silmälasipäinen poika, joka tapasi pysytellä omissa oloissaan jopa muiden lasten keskuudessa koulussa.


title: Axl Rose

text: Musiikkiin Axl osoitti kiinnostusta ja kykyjä jo pienenä. Viisivuotiaana hän alkoi sisarustensa kanssa laulaa helluntaikirkon kuorossa, ja myöhemmin hän myös opetteli soittamaan pianoa ja lauloi myös Bailey Triossa Stuartin ja Amyn kanssa. Hän oli myös pienenä lahjakas urheilussa ja voitti myös koulunsa maastojuoksukilpailuja. Varttuessaan teini-ikäiseksi hänen koulumenestyksensä kärsi, ja 16-vuotiaana hän lintsasi koulusta jo niin paljon, että päätti jäädä sieltä pois lopullisesti. Hän löysi musiikista kanavan tunteidensa purkamiseen, ja musiikkimaku laajeni kodin rajoituksista huolimatta. Kuten suurin osa hänen ikäisistään, myös Axl innostui kasvuiässä Led Zeppelinin, Aerosmithin ja Kissin kaltaisista rockyhtyeistä. Koska hän rakasti myös pianonsoittoa, hän ihastui myös Elton Johnin, Queenin, Todd Rundgrenin ja Electric Light Orchrestran tuotantoon. 13-vuotiaana ollessaan kahdeksannella luokalla hän oli tutustunut Jeffrey Isbeliin eli Izzy Stradliniin, jonka kannustuksen myötä hän alkoi laulaa ensimmäisessä rockmusiikkia soittavassa yhtyeessään. 17-vuotiaana hänestä uhkasi kuitenkin tulla jo nuorisorikollinen, ja hän sai tietää ettei Stephen ollutkaan hänen biologinen isänsä.


title: Axl Rose

text: Axl muutti Los Angelesiin ystävänsä Izzy Stradlinin perässä suunnitellen rock-muusikon uraa. He perustivat Hollywood Rose -yhtyeen, joka yhdistyi pian L.A. Guns -yhtyeen kanssa. Yhtyeeseen kuului Axl, Izzy, Tracii Guns, Ole Beich ja Rob Gardner. Myöhemmin Duff tuli yhtyeeseen Olen tilalle ja nimeksi vaihtui Guns N’ Roses.


title: Axl Rose

text: Tracii Guns ja Rob Gardner eivät innostuneet ajatuksesta lähteä Duffin järjestämälle kiertueelle Yhdysvaltain länsirannikolle, joten he päättivät erota yhtyeestä. Heidän tilalleen hankittiin Duffin kanssa aiemmin Road Crew -yhtyeessä soittaneet brittiläiskitaristi Saul ”Slash” Hudson sekä rumpali Steven Adler, ja uuden kokoonpanon harjoiteltua yhteen putkeen puolentoista vuorokauden ajan viisikko lastasi vuokraamansa pakettiauton ja lähti ensimmäiselle yhteiselle kiertueelleen, joka oli pikakasteessa saanut nimekseen Hell Tour. Noin sadanviidenkymmenen kilometrin päässä yhtyeen kotiseudulta Los Angelesista kyseinen pakettiauto hajosi, ja mutta yhtye ei lannistunut vastoinkäymisestä vaan jatkoi matkaansa liftaamalla. Vastoinkäymisistä huolimatta yhtye pääsi lopulta Seattleen, jossa yhtye esiintyi ensimmäisen kerran uusitulla miehistöllä 8. kesäkuuta 1985 lämmittelijänään Duffin entinen yhtye Fastbacks. Paikalle saapui kuitenkin vain kolmetoista katsojaa, mikä johtui siitä, ettei osa paikallisista klubinomistajista edes odottanut yhtyeen saapuvan paikalle eikä näin ollen vaivautunut mainostamaan yhtyeen esiintymistä. Tämä johti myös esiintymispalkkioiden roimaan alenemiseen. Yhtyeen ahkera keikkailu ja energinen lavaesiintyminen herätti kuitenkin kiinnostuksen levy-yhtiöiden keskuudessa, ja lopulta yhtye solmi levytyssopimuksen Geffen Recordsin kanssa.


title: Axl Rose

text: Geffen ei halunnut menettää yhtyeen ympärille kehittynyttä kiinnostusta, joten se päätti julkaista EP-levy "Live ?!*@ Like a Suiciden" ennen täysimittaista albumia. EP julkaistiin vuoden 1986 jouluaattona 10 000 kappaleen painoksena väitteen mukaan yhtyeen omalla Uzi Suicide -levymerkillä, mutta todellisuudessa merkki oli pelkkä Geffenin markkinointiväline, joka painatti ja jakeli levyn. EP koostui yhtyeen silloisen settilistan neljästä kappaleesta, joita ei aiottu julkaista tulevalla albumilla: ne olivat kahden vanhan sävellyksen, ”Recklessin” ja ”Move to the Cityn” lisäksi yhtyeen esittämät versiot Aerosmithin ”Mama Kin”- ja Rose Tattoon ”Nice Boys Don’t Play Rock’n’Roll” -kappaleista. Yhtye oli tuotoksestaan todella ylpeä, vaikka Duff on myöhemmin paljastanut EP:n liveyleisön nauhan olleen peräisin 1970-luvulla järjestetyn Texxas Jam -rockfestivaalin jäämistöä. Se oli päätynyt albumille, koska yhtyeen jäsenistä oli hauskaa panna EP:lle suunnaton liveyleisö, vaikka hyvällä tuurilla yhtye esiintyi noin sadalle ihmiselle. EP:n kaikki 10 000 painettua kappaletta myytiin nopealla tahdilla, ja vain muutama niistä kulkeutui Englantiin ja Eurooppaan.


title: Axl Rose

text: Levytyssopimuksen myötä yhtye aloitti myös kappalemateriaalin kirjoittamisen. Yhtye aloitti debyyttialbuminsa "Appetite for Destructionin" nauhoitukset yhdessä tuottaja Mike Clinkin kanssa Los Angelesin esikaupungissa Canoga Parkissa sijaitsevalla Rumbo-studiolla. Albumin nauhoitukset päätettiin vuoden 1986 joulukuussa, ja albumi tarvitsisi enää nimen. Lopulta nimi valikoitui Axlin ehdotuksen mukaisesti losangelesilaisen taiteilijan Robert Williamsin maalauksesta "”Appetite for Destruction”" ("”Tuhon nälkä”"), josta hän omisti postikorttikuvan. 30. marraskuuta 1988 Yhdysvalloissa julkaistiinkin "GN’R Lies" -studioalbumi. Yhtye oli alun perin kaavaillut antavansa albumille nimen "Lies! The Sex, the Drugs, the Violence, the Shocking Truth" parodiana englantilaistabloideista. Geffen torjui ajatuksen ja päätyin nimeämään albumin napakammalla ja lyhennelmällä "GN’R Lies". Albumi sisälsi neljä raitaa "Live ?!*@ Like a Suicide" -EP:ltä kahden vuoden takaa sekä neljä akustista kitarointia esitellyttä kappaletta, jotka yhtye oli nauhoittanut alkuvuodesta Mike Clinkin kanssa. "GN’R Lies" ponnahti suoraan Yhdysvaltain albumilistan kakkoseksi, jolloin Guns N’ Rosesista tuli viiteentoista vuoteen ensimmäinen yhtye, jolla oli yhtäaikaisesti kaksi albumia viiden parhaan joukossa "Appetite for Destructionin" ollessa edelleen listakolmosena. Albumin kappale ”One in a Million” joutui kovan kritiikin kohteeksi, sillä se sisälsi Axlin vuolasta puhetta jossa homoseksuaalit esiteltiin moraalittomina taudinlevittäjinä ja tummaihoiset kultaketjuilla koreilevina nekruina. Axl tosin myöhemmin puolusti kappaletta sanoen, ettei hän halunnut kappaleellaan lytätä tummaihoisia, sen sijaan hän haukkui laulussa niitä ihmisiä jotka olivat tehneet hänen elämänsä alkutaipaleen Los Angelesissa vaikeaksi. Hän myös mainitsi vuonna 1990 Mick Wallin haastateltavana ollessaan kirjoittaneen kappaleen alun perin vitsinä.


title: Axl Rose

text:
Helmikuussa 1990 kosketinsoittaja Darren ”Dizzy” Reed liittyi yhtyeeseen, ja yhtyeen ensimmäinen esiintyminen uuden kosketinsoittajansa kanssa tapahtui 7. huhtikuuta 1990. Kyseinen konsertti osoittautui samalla rumpali Steven Adlerin viimeiseksi Guns N’ Rosesissa. Adlerin erottamiseen vaikuttivat huumeongelmat, mutta todellinen räjähdyspiste oli, kun Axl uskoi Stevenin kaupanneen heroiinia hänen naisystävälleen Erin Everlynille. Hänen tilalleen otettiin 26-vuotias Matt Sorum, ja uudella kokoonpanolla yhtye nauhoitti oman versionsa Bob Dylanin ”Knockin’ on Heaven’s Door” -kappaleesta Tom Cruisen tähdittämän "Days of Thunder – ukkosta radalla" -elokuvan soundtrackille. Yhtyeen seuraavan studioalbumin nauhoitukset aloitettiin syyskuussa 1990 A&M Studiosin Hollywoodissa sijaitsevalla Studio One -äänitysstudiolla. Yhtye nauhoitti uudella kokoonpanollaan vajaan kuukauden kuluessa taustat lähes 40 eri kappaleeseen, jonka jälkeen yhtye siirtyi jatkamaan nauhoituksia Record Plant -studiolle mihin Axl myös asennutti sängyn jotta voisi työskennellä studiolla vuorokausien ajan saadakseen lauluosuuksiaan sopiviksi. Axl vaati levy-yhtiöltä, että kaikki levytetty materiaali olisi julkaistava kutakuinkin yhtäaikaisesti, hän sai aikaan levy-yhtiö Geffenille ongelman siitä, miten olisi järkevää julkaista kaikki yhtäaikaisesti tavalla, jossa olisi järkeä niin yhtyeen kuin yhtiönkin kannalta. Lopulta erinäisten kinasteluiden jälkeen "Use Your Illusion I" ja "Use Your Illusion II" -studioalbumit julkaistiin samanaikaisesti 17. syyskuuta 1991, jonka jälkeen yhtye lähti kaksivuotiselle, ennätyksellisen pitkälle mutta selkkauksien täyttämälle maailmankiertueelle.
Kiertueen aikana yhtye esiintyi myös Axlin ihaileman edesmenneen Freddie Mercuryn muistokonsertissa Wembleyssä, ja kiertuetouhun ohella yhtye julkaisi myös kaksi videotallennetta Tokiossa soittamistaan konserteista aiemmin samana vuonna; videot saivat albumia mukaillen nimet "Use Your Illusion World Tour 1992 in Tokyo I" ja "Use Your Illusion World Tour 1992 in Tokyo II", ja "Use Your Illusion" -albumien kokonaismyynnin lähennellessä nyt kahtakymmentämiljoonaa kappaletta myös videoista tuli välitön hitti ja se nousi listojen kärkeen yli kymmenessä eri maassa. Kiertue päättyi ennätyksellisesti rockin historian pisimpänä: takana oli 192 konserttia 27 maassa, 7 miljoonan kokonaismyynti konserttilipuissa sekä 58 miljoonan dollarin bruttotuotto, mikä oli miltei ennen kuulumaton rahamäärä yhdeltä kiertueelta. Samaan aikaan "Use Your Illusion" -albumit olivat yltäneet jo pelkästään Yhdysvalloissa seitsenkertaiseen platinamyyntiin, ja yhtyeen studioalbumien kokonaismyynti lähenteli maailmanlaajuisesti jo seitsemääkymmentämiljoonaa kappaletta, tosin "Appetite for Destruction" myisi lopulta yksin puolet tuosta määrästä.


title: Axl Rose

text: Vuonna 1993 yhtye julkaisi "The Spaghetti Incident?" -albumin, joka sisälsi punk-kappaleita yhtyeen esittäminä, mutta sai huonon vastaanototon. Albumilla oli keskenään huonosti yhteen sopivaa materiaali oikeilta punkyhtyeiltä kuten Damnedilta ja Dead Boysilta, mutta myös yhtyeiltä, joilla ei ollut mitään tekemistä punkin kanssa, kuten Nazarethilta. Tästä huolimatta albumi ylitti platinarajan Yhdysvalloissa, mutta sitä pidettiin floppina ottaen huomioon yhtyeen aiempien julkaisujen myyntilukemat.


title: Axl Rose

text: Slash oli jo aloittanut uuden materiaalin kirjoittamisen mahdolliselle seuraavalle studioalbumille, mutta esitellessään uudet kappaleaihionsa Axlille ne eivät tehneet tähän kovinkaan suurta vaikutusta. Sen sijaan hän käytti omat sävellyksensä Slash’s Snakepit -yhtyeensä albumiin "It’s Five O’Clock Somewhere", joka julkaistiin helmikuussa 1995. Myös Duff oli tehnyt omaa soolomateriaaliaan, ja jopa Gilby työsti omaa sooloalbumiaan, ja hänen "Pawnshop Guitars" -albuminsa julkaistiinkin vuonna 1994, jonka jälkeen Axl poisti hänet yhtyeen palkkalistoilta. Gilbyn erottamisen ohella Axl myös pani Del Jamesin kirjoittamaan yhtyeen elämäkerran "Shattered Illusion", jonka oli ollut määrä ilmestyä kesäkuussa 1995, jäihin. Vuoden 1994 elokuussa Axl kutsui muun yhtyeen levyttämään Los Angelesin Complex -studiolle The Rolling Stonesin ”Sympathy for the Devil” -kappaletta Tom Cruisen ja Brad Pittin tähdittämän "Veren vangit" -elokuvan soundtrackille. Slash hämmästyi huomatessaan, että Axl oli hankkinut vanhan koulutoverinsa Paul Hugen Gilbyn seuraajaksi, ja hän sekä Duff loukkaantuivat siitä, ettei Axl ollut neuvotellut Hugen palkkaamisesta heidän kanssaan. Duff ja Slash eivät tulleet toimeen uuden kitaristin kanssa, Slash jätti yhtyeen vuonna 1996 Duffin sekä Mattin seuratessa perässä vuotta myöhemmin. Näin ollen kosketinsoittaja Dizzy Reed jäi Axlin ohella ainoaksi muusikoksi, joka oli selviytynyt Use Your Illusion -albumit levyttäneestä kokoonpanosta. Slashin korvaajaksi hankittiin Robin Finck, jota Matt oli alun perin suositellut Axlille sanoen, että Finck olisi mainio syötti Slashille joka voitaisiin hänen avullaan houkutella takaisin yhtyeeseen. Duffin korvaajaksi bassokitaran varteen palkattiin Tommy Stinson, ja Mattin korvasi rummuissa Josh Freese.


title: Axl Rose

text: Vuonna 1998 Geffen Records julkaisi Yhdysvalloissa albumin nimeltä "Use Your Illusion". Albumi oli saatavilla vain Wal-Mart- ja Kmart-kauppaketjuissa sekä nykyisin verkkokaupoissa. Levy-yhtiö valitsi siihen kappaleita levyiltä "Use Your Illusion I" ja "Use Your Illusion II".


title: Axl Rose

text: Marraskuussa julkaistiin niin sanotun vanhan Guns N’ Rosesin viimeinen albumi "Live Era ’87–’93". Kahden levyn livealbumi ei kuitenkaan pärjnnyt kriitikoiden kynsissä kovinkaan hyvin ottaen huomioon, että se on kuitenkin eräänlainen dokumentti yhtyeen menestyksen vuosista. Vaikka "The Spaghetti Incident?" ei ollut kovinkaan suuri menestys, "Live Era ’87–’93" alitti senkin asettamat odotukset päätymällä Yhdysvaltain albumilistalla sijalle 45, josta se ei seuraavien listaviikkojensa aikana enää juurikaan noussut. Samana vuonna yhtyeen uusi kappale ”Oh My God” sai ensiesityksensä Music Televisionin MTV Video Music Awards -tilaisuudessa, mutta kriitikoiden keskuudessa näytönhaluinen kappale ei juurikaan menestynyt. Kappale julkaistiin myös "End of Days" -elokuvan trailerissa ja soundtrack-albumilla, mutta sekä elokuva että soundtrack-albumi osoittautuivat flopeiksi. Yhtye myös levytti uuden version ”Sweet Child O’ Minesta”. Sen alkuosa on konserttitaltiointi Pariisista vuodelta 1992 ja loppuosa uuden kokoonpanon levyttämä. Tämä kappale puolestaan liitettiin Adam Sandlerin "Big Daddy" -elokuvan lopputeksteihin.


title: Axl Rose

text: Lukuun ottamatta itseään, Axl oli vuosien mittaan onnistunut junailemaan jokaisen "Appetite for Destructionin" levyttäneen kokoonpanon jäsenen pois yhtyeestä ja ottamaan Guns N’ Rosesin nimen täydellisesti omaan hallintaansa. Uudella miehistöllä yhtye vetäytyi työstämään jo vuodesta 1994 vireillä ollutta uutta albumia, mutta vietti hiljaiseloa koko vuosikymmenen lopun.


title: Axl Rose

text: Guns N’ Roses teki ensimmäisen virallisen esiintymisensä seitsemään vuoteen uudenvuodenkonsertissa vuonna 2001 Las Vegasin House of Bluesissa kahdentuhannen hengen yleisölle. Yhtye esiintyikin melkein kahden tunnin ajan soittaen 21 kappaletta, ja myös uudet kappaleet ”The Blues”, ”Oklahoma”, ”Chinese Democracy”, ”Madagascar” ja ”Silk Worms” kuultiin ensimmäisen kerran live-esityksenä. Myöhemmin tammikuussa yhtye esiintyi Rio de Janeiron Rock in Rio -festivaalitapahtumassa 150 000 hengen yleisölle. Lopulta maailman kalleimpana albumina pidetty, useasta julkaisupäivämäärästä myöhästynyt viides GN'R-studioalbumi "Chinese Democracy" julkaistiin vuonna 2008. Albumi sijoittui avausviikollaan Billboardin listalla kolmanneksi, mutta putosi jo seuraavalla viikolla sijalle 18. Vaikka albumi ylitti kotimaassaan platinamyynnin, sitä pidettiin kaupallisena epäonnistumisena verrattaessa sen tuotantokustannuksia sen myyntilukemiin. Suomessa albumi sijoittui ilmestyessään albumilistan kärkeen.


title: Axl Rose

text: Axl oli naimisissa Erin Everlyn kanssa noin vuoden (1990–1991). He erosivat jatkuvien, jopa pahoinpitelyiksi muuttuneiden riitojen myötä pian Erinin keskenmenon jälkeen. Sen jälkeen Axl alkoi seurustella Stephanie Seymourin kanssa. Suhde kesti noin kaksi vuotta. Axlilla ei tiettävästi ole lapsia. Myöhemmin Erin ja Stephanie haastoivat tämän oikeuteen, myös Slash haastoi tämän oikeuteen vanhojen kitarariffien luvattomasta käytöstä levyllä.


title: Axl Rose

text: 1990-luvun alun jälkeen Axl on esiintynyt julkisuudessa haastattelujen merkeissä vain muutamia kertoja. Hänen onkin kerrottu erakoituneen vahvasti Illusion -kiertueen jälkeisinä aikoina.


title: Minquiers ja Ecréhous

text: Minquiers ja Ecréhous ovat kaksi Jerseyyn kuuluvaa saariryhmää Englannin kanaalissa. Saaret ovat pääosin asumattomia tai niillä on vain joitakin kalastajamökkejä.


title: Minquiers ja Ecréhous

text: Les Minquiers -saaret () sijaitsevat 14 kilometriä etelään Jerseystä ja niillä sijaitsee Britteinsaarten eteläisin kohta. Ryhmän suurimpia saaria ovat Maîtresse Île ja Les Maisons. Muita saaria ovat muun muassa Le Niêsant, Les Faucheurs ja La Haute Grune.


title: Minquiers ja Ecréhous

text: Les Écréhous -saaret () sijaitsevat 9 kilometriä koilliseen Jerseystä (13 kilometriä Ranskasta). Ryhmän suurimmat saaret ovat Maîtr'Île, La Marmotchiéthe (La Marmotière) ja Lé Bliantch'Île (La Blanche Île). Muita saaria ovat muun muassa Les D'mies, La Grand' Naithe, L'Êtchièrviéthe, Lé Fou ja La Froutchie.


title: Duff McKagan

text: Michael Andrew ”Duff” McKagan (s. 5. helmikuuta 1964 Seattle, Washington) on yhdysvaltalainen muusikko, joka muistetaan parhaiten hard rock -yhtye Guns N’ Rosesin basistina vuosilta 1985–1997. Hän on muusikon uransa ohella toiminut myös kolumnistina niin "ESPN:n" kuin "Seattle Weeklyn" verkkosivustoille. Guns N’ Rosesista eroamisensa jälkeen Duff on myös opiskellut liiketaloutta Seattlen yliopistossa.


title: Duff McKagan

text: Duff McKagan on tunnettu myös bassosoundistaan, jonka muodostavat muun muassa plektran käyttö, soitto puoli sävelaskelta alennetussa vireessä sekä soitettaessa käytettävä sähköbasson chorus-efekti. Fender on julkaissut Duff McKagan Signature Precision -basson, joka on suunniteltu Duffin käyttämän basson mukaan. Duff on naimisissa Susan McKaganin (o.s. Holmes ) kanssa ja parilla on tyttäret Grace (s. 1997) ja Mae McKagan (s. 2000). Myös hänen tyttärensä ovat läheisiä musiikin kanssa.


title: Duff McKagan

text: Duff McKagan syntyi Seattlessa, Washingtonissa vuonna 1964 Elmer ja Alice Marie McKaganin perheeseen kahdeksantena ja nuorimpana lapsena Jonin, Carolin, Markin, Brucen, Joanin, Claudian ja Mattin jälkeen. Mark lähti komennukselle Vietnamin sotaan Duffin ollessa kolmevuotias. Perheen äiti menehtyi huhtikuussa 1999 kamppailtuaan pitkään Parkinsonin taudin kanssa. Duffin isä menehtyi vuonna 2007.


title: Duff McKagan

text: Ennen liittymistään Guns N’ Rosesiin Duff oli soittanut bassokitaran ohella useita eri instrumentteja, kuten rumpuja ja kitaraa, useissa Seattlen punk-kokoonpanoissa. Tällaisia yhtyeitä olivat muun muassa The Vains, Ten Minute Warning, jossa Duff soitti rytmikitaristina sekä Fastbacks, joka myöhemmin toimi Guns N’ Rosesin lämmittelijänä yhtyeen ensimmäisellä kiertueella. Opintovuotensa hän oli keskeyttänyt, vaikka olikin alun perin haaveillut urasta lääkärinä äitinsä veljen tavoin. Hänet erotettiin kuitenkin keskikoulusta, jonka jälkeen hän ajautui vaikeuksiin kunnes aloitti rockmusiikin harrastamisen high school -vuosiensa alkupuolella. Hän ei tosin koskaan valmistunut high schoolista. 18-vuotiaana hän suoritti kuitenkin GED-kokeen, joka vastaa high schoolin päättötutkintoa, jonka avulla hän pääsi lopulta opiskelemaan liikekirjanpitoa Santa Monica Community Collegeen.


title: Duff McKagan

text: Duff liittyi Guns N’ Rosesin bassokitaristiksi vuonna 1985 korvaten yhtyeestä lähteneen Ole Beichin nähtyään yhtyeen paikallisen musiikkilehti "Music Connectionin" ilmaispalstalle ilmoituksen yhtyeestä, joka haki bassokitaristia. Duff oli ainoa ilmoitukseen vastannut, ja hän liittyikin yhtyeeseen heti koessoittonsa jälkeen. Duff järjesti yhtyeelle kiertueen Yhdysvaltain länsirannikolle, mutta soolokitaristi Tracii Guns ja rumpali Rob Gardner eivät pitäneet ajatuksesta lähteä kiertueelle niin aikaisessa vaiheessa ja jättivät yhtyeen. Koska kiertue oli lyöty lukkoon, yhtye tarvitsi nopeasti korvaajat Traciille ja Robille, joten Traciin korvasi englantilainen Saul "Slash" Hudson, ja rummuissa Robin paikan otti Steven Adler. Molemmat olivat Duffin vanhoja tuttavia, sillä he olivat aiemmin soittaneet yhdessä Road Crew -yhtyeessä.


title: Duff McKagan

text: Kahden päivän kuluttua, uuden kokoonpanon harjoiteltua yhteen mittaan puolentoista vuorokauden ajan, laulaja Axl Rose, rytmikitaristi Izzy Stradlin, Duff, Slash ja Steven lastasivat lainaamansa pakettiauton ja lähtivät ensimmäiselle kiertueelleen Guns N’ Rosesin nimen alla. Kiertue oli saanut nimekseen Hell Tour, ja siihen kuului esiintymisiä ympäri länsirannikkoa. Noin sadanviidenkymmenen kilometrin päässä yhtyeen kotiseudulta Los Angelesista pakettiauto hajosi, mutta yhtye ei lannistunut vastoinkäymisestä vaan jatkoi matkaansa liftaamalla. Vastoinkäymisiä kohdanneesta matkanteosta huolimatta yhtye pääsi lopulta Duffin kotiseudulle Seattleen, jossa yhtye esiintyi ensimmäisen kerran uusitulla miehistöllä 8. kesäkuuta 1985 lämmittelijänään Duffin entinen yhtye Fastbacks. Yhtyeen energinen lavaesiintyminen herätti kiinnostuksen myös levy-yhtiöiden keskuudessa, ja lopulta yhtye solmi levytyssopimuksen Geffen Recordsin kanssa.


title: Duff McKagan

text: Duff oli uuden yhtyeensä kanssa saanut taskuunsa levytyssopimuksen, ja Geffen päätti hyödyntää hiomattoman timanttinsa. Yhtiö päätti julkaista EP-levy "Live ?!*@ Like a Suiciden" ennen täysimittaista albumia. EP julkaistiin vuoden 1986 jouluaattona 10 000 kappaleen painoksena. Sen julkaisijaksi väitettiin yhtyeen omaa Uzi Suicide -levymerkkiä, mutta todellisuudessa merkki oli pelkkä markkinointiväline Geffenille, joka painatti ja jakeli levyn. Yhtye oli neljän kappaleen tuotoksestaan todella ylpeä, vaikka Duff on myöhemmin paljastanut EP:n liveyleisön nauhan olleen 1970-luvulla järjestetyn Texxas Jam -rockfestivaalin jäämistöä, ja se oli päätynyt albumille, koska yhtyeen jäsenistä oli hauskaa laittaa EP:lle suunnaton liveyleisö, vaikka hyvälläkin tuurilla yhtye esiintyi noin sadalle ihmiselle. EP:n kaikki 10 000 painettua kappaletta myytiin nopeasti, ja vain muutama niistä kulkeutui Englantiin ja Eurooppaan. Kyseinen EP on siis syystäkin keräilijöiden keskuudessa haluttu kohde.


title: Duff McKagan

text: Yhtye aloitti myös debyyttialbuminsa "Appetite for Destructionin" nauhoitukset yhdessä tuottaja Mike Clinkin kanssa Los Angelesin esikaupungissa Canoga Parkissa sijaitsevalla Rumbo-studiolla. Albumin nauhoitukset päätettiin vuoden 1986 joulukuussa, ja albumi tarvitsisi enää nimen. Lopulta albumin nimi ja kansikuva valikoitui Axlin ehdotuksesta losangelesilaisen taiteilija Robert Williamsin maalauksen "”Appetite for Destruction”", ("”Tuhon nälkä”") mukaisesti. Albumia pidetään yhtenä koko 1980-luvun merkittävimmistä julkaisuista, ja lähes 30 miljoonan kappaleen maailmanlaajuisella myynnillään se on kaikkien aikojen myydyin esikoisalbumi. Yhtye kuitenkin jatkoi työntekoa vuoden mittaisesta kiertueestaan huolimatta, ja 30. marraskuuta 1988 Yhdysvalloissa julkaistiinkin jo yhtyeen uusi "GN’R Lies" -studioalbumi. Albumi koostui "Live ?!*@ Like a Suicide" -EP:n materiaalista kahden vuoden takaa, jonka lisäksi se esitteli neljä akustista kitarointia sisältänyttä kappaletta, jotka yhtye oli nauhoittanut alkuvuodesta Mike Clinkin kanssa. Albumi joutui kuitenkin kovan kritiikin kohteeksi kappaleen "One in a Million" vuoksi, ja sitä kritisoitiin myös sen lyhyestä pituudesta.


title: Duff McKagan

text: Helmikuussa 1990 kosketinsoittaja Darren ”Dizzy” Reed liittyi yhtyeeseen, ja yhtyeen ensimmäinen esiintyminen uuden kosketinsoittajansa kanssa tapahtui 7. huhtikuuta 1990. Kyseinen konsertti osoittautui samalla rumpali Steven Adlerin viimeiseksi Guns N’ Rosesissa. Adlerin erottamiseen vaikuttivat vakavat päihdeongelmat, eikä hän ollut kyennyt soittamaan tulevalle albumille kirjoitetun ”Civil War” -kappaleen rumpuosuuksia halutulla tavalla. Hänen tilalleen otettiin 26-vuotias Matt Sorum, ja yhtyeen seuraavan studioalbumin nauhoitukset aloitettiin uuden kokoonpanon voimin syyskuussa 1990 A&M Studiosin Hollywoodissa sijaitsevalla Studio One -äänitysstudiolla. Yhtye julkaisikin samanaikaisesti tupla-albumit "Use Your Illusion I" ja "Use Your Illusion II" -studioalbumit julkaistiin 17. syyskuuta 1991, minkä jälkeen yhtye lähti ennätyksellisen pitkälle, mutta selkkauksien täyttämälle "Use Your Illusion Tour" -maailmankiertueelleen.


title: Duff McKagan

text: Kesken kiertueen kitaristi Izzy Stradlin kuitenkin jätti yhtyeen, ja hänet korvattiin aiemmin Kill for Thrills -yhtyeessä vaikuttaneella Gilby Clarkella. Julkaisunsa aikoihin "Use Your Illusion II" oli nousemassa myyntitilastojen ykköseksi "Use Your Illusion II"-albumin seuratessa perässä toisella sijalla hittisinglejen siivittämänä. Vuonna 1993 yhtye julkaisi "The Spaghetti Incident?" -albumin, joka sisälsi punk-kappaleita yhtyeen esittäminä, mutta sai huonon vastaanototon. Vaikka albumi ylitti platinarajan Yhdysvalloissa, sitä pidettiin floppina verrattuna yhtyeen aiempien julkaisujen huikeisiin myyntilukemiin. Vuonna 1994 McKaganin haima puhkesi alkoholin ja huumeiden väärinkäytön seurauksena, mutta hän selvisi tapahtumasta täpärästi.


title: Duff McKagan

text: Duff jätti Guns N’ Rosesin vuonna 1997 tyytymättömänä yhtyeen venähtäneen levyttämistaukoon. Yhtye oli maksanut vuokraa eri studiotilojen käytöstä jo vuodesta 1994 nauhoittamatta yhtäkään kappaletta uudelle albumille. Lisäksi hän halusi viettää aikaa vuoden 1997 lopulla syntyneen tyttärensä Gracen kanssa.


title: Duff McKagan

text: Neurotic Outsiders koottiin kesäkuussa 1995 hyväntekeväisyyskeikkaa varten. Esiintymispaikka oli Johnny Deppin omistama Viper Room Hollywoodissa. Duff McKagan soitti basson sijaan kitaraa ja lauloi. Hänen lisäkseen yhtyeeseen kuuluivat Matt Sorum (rummut), Steve Jones (kitara ja laulu) ja John Taylor (basso ja laulu). Esiintyminen oli menestys, yhtye alkoi esiintyä Viper Roomilla säännöllisesti ja myöhemmin kiertää myös muualla. Yhtyeen keikoilla kävi esiintymässä paljon vierailevia muusikoita, muun muassa Slash, Brian Setzer, Billy Idol ja Simon Le Bon. "Neurotic Outsiders" -niminen albumi ilmestyi 10. syyskuuta 1996. Yhtye lopetti keikkailun vain muutamaa viikkoa myöhemmin, mutta vasta kesällä 1998 sen virallisesti ilmoitettiin hajonneen. Vuoden 1999 huhtikuussa Neurotic Outsiders teki vielä kolme keikkaa Viper Roomilla ja 7. joulukuuta 2006 se esiintyi The Avalonissa Hollywoodissa.


title: Duff McKagan

text: Nykyisin hänet tunnetaan Velvet Revolverin piireissä suurena potkunyrkkeilyn ystävänä. Duff on ollut naimisissa kolmesti. Ensin Amanda ”Mandy” Brixin kanssa vuosina 1988–1990, sitten Linda Johnsonin kanssa 1992–1996 ja vuodesta 1999 lähtien Susan Holmesin kanssa. Hänellä on Susanin kanssa kaksi lasta: Grace (s. 1997) ja Mae Marie (s. 2000).


title: Duff McKagan

text: McKagan sijoitti erään tuttavan neuvosta Guns N’ Rosesin aikoina vuonna 1989 50 000 dollaria kahteen tuntemattomaan yritykseen – Starbucksiin ja Microsoftiin. McKaganin sijoituksen on arvioitu tuottaneen hänelle jo yli 20 miljoonaa dollaria.


title: Duff McKagan

text: Duff McKagan on omien sanojensa mukaan ollut viimeisimpiä henkilöitä, jotka olivat tekemisissä Nirvanan laulaja-kitaristi Kurt Cobainin kanssa ennen tämän itsemurhaa. Hän on jälkeenpäin pahoitellut muun muassa Foo Fightersin "Sonic Highways" -dokumentissa, ettei soittanut heti Nirvanan muille jäsenille asiasta kuultuaan ja esittänyt suruvalitteluja.


title: Duff McKagan

text: Duff McKagan perusti vanhojen Guns N’ Rosesin jäsenten Slashin, Matt Sorumin ja Stone Temple Pilotsin Scott Weilandin sekä Dave Kushnerin kanssa Velvet Revolver -yhtyeen vuonna 2002. Yhtyeeltä on ilmestynyt kaksi levyä, "Contraband" vuonna 2004 ja "Libertad" vuonna 2007


title: NES Zapper

text: NES Zapper on pistoolin muotoinen elektroninen laite, jota myytiin osana alkuperäistä Nintendo Entertainment System -pakettia. Aluksi Zapperit olivat harmaita, mutta myöhemmin väri vaihdettiin oranssivalkoiseksi. Zapperin avulla pelaajat voivat tähdätä televisioruutua ja pelistä riippuen ampua ankkoja, savikiekkoja, rosvoja ja muita kohteita.


title: NES Zapper

text: Kun liipaisinta painetaan, peli näyttää lyhyen aikaa kokonaan mustan ruudun, jonka jälkeen valkoinen suorakulmio ilmestyy maalitaulujen kohdalle. Diodi aseen takaosassa mittaa valon intensiteetiä ja lähettää sen konsolille. Mikäli intensiteetissä on lasku ja tämän jälkeen jyrkkä nousu voidaan todeta, että pelaajan osoittama kohta oli maalisuorakulmiossa. Tällöin pelaajalle merkitään osuma. Monen pikselin kohdealueita tuettiin piirtämällä vilkkuva valkoinen suorakulmio jokaisen potentiaalisen pikselin ympärille.


title: NES Zapper

text: Zapper ei ole yhteensopiva LCD- ja plasmatelevisioiden kanssa.


title: NES Zapper

text: Oranssi Zapper -valopistooli esiintyy myös sarjakuva- ja animaatiosarjan sankarin, Kapteeni N:n, aseena.


title: Valopistooli (ohjain)

text: Valopistooli tai valoase on videopelien ohjainlaite. Valopistooleita käytettiin aikaisemmin myös tutkajärjestelmien ja varhaisimpien graafisten tietokoneiden ohjainlaitteena.


title: Valopistooli (ohjain)

text: Ensimmäiset valopistoolit otettiin käyttöön 1930-luvulla. Yleisölle suunnatuissa kolikkopeleissä ensimmäinen laite oli Seeburg Ray-O-Lite vuonna 1936. Nämä ensimmäiset valopistoolipelit käyttivät yleensä liikkuvia kohteita, joihin oli kiinnitetty valoa-aistivia putkia. Pelaaja käytti ohjainta, yleensä kivääriksi muotoiltua, joka lähetti valonsäteen kun painettiin liipasinta. Mikäli säde osui kohteeseen, "osuma" merkittiin.


title: Valopistooli (ohjain)

text: Nykyiset valopistoolit toimivat päinvastaiseen tapaan - valoa-aistiva sensori on ohjaimessa ja kuvaruutu lähettää valoa. Ensimmäinen tämänkaltainen valopistooliohjain oli käytössä SAGE-tutkajärjestelmän graafisilla työasemilla 1950-luvulla, ja myöhemmin 1960-luvulla se oli ohjaimena useissa eri tietokonemalleissa (näitä olivat muun muassa MIT Whirlwind, EDM, TX-2 ja DAC-1).


title: Valopistooli (ohjain)

text: Valopistoolia ja sen jälkeläistä - valokynää käytetään nykyisin hyvin harvoin tietokoneissa. Erilaiset hiiriohjaimet ja viime aikoina kosketusnäyttötekniikka ovat korvanneet valokynät lähes täysin.


title: Valopistooli (ohjain)

text: Varhaisia valopistoolipelejä ovat muun muassa Nintendon "Beam Gun" (1970).


title: Valopistooli (ohjain)

text: Valopistooli on nykyään muotoiltu tuliaseen näköiseksi, (yleensä pistooli, joskus haulikko, tarkkuuskivääri tai konekivääri). Valopistoolia käytetään osoittamaan maalit ruudulla. Joissakin valopistooleissa on lisäksi sisäänrakennettu tärinätoiminto, jolla voidaan simuloida oikean aseen potkaisua.


title: Valopistooli (ohjain)

text:
Valopistoolit ovat suosittuja kolikkopeleissä, mutta eivät ole saavuttaneet kestävää suosiota kotikonsolien markkinoilla.
Suosituimpia esimerkkejä valopistoolista ovat Nintendon Zapper Nintendo Entertainment System -konsolille, ja laitteet Sonyn PlayStationille (1 ja 2) ja Sega Dreamcastille.


title: Valopistooli (ohjain)

text: Varhainen valopistoolilla pelattava videopeli on esimerkiksi Atarin kolikkopeli "Qwak!" (1974).


title: Valopistooli (ohjain)

text: Ensimmäiset pelikonsolilla pelattavat valopistoolipelit julkaistiin Magnavox Odyssey -konsolille.


title: Valopistooli (ohjain)

text: Valopistooli saa nimensä siitä, että se käyttää valoa metodina havaita sitä kohtaa ruudusta, johon pelaaja tähtää. Nimi on hieman harhaanjohtava, sillä itse ase ei lähetä valonsädettä. Kaikissa valopistooleissa on diodi, jonka läpi valo vastaanotetaan. Valon havaitsevan diodin lisäksi tarvitaan ajastettu mekanismi liipasimen ja grafiikkaohjelmoinnin väliin. Tähän löytyy kaksi tapaa, mutta molemmissa on yhteyksiä: kun pelaaja vetää liipasimesta, ruutu väläytetään erittäin lyhyeksi ajaksi (yksi ruutu) kokonaan mustaksi. Tämän jälkeen diodi aloittaa vastaanottamisen. Diodi aseessa tulkitsee tämän jälkeen, mihin ase osoitti liipasinpainohetkellä, perustuen heijastetun valon intensiteettiin ja ajastukseen. Kun ruutu pimenee, piirretään myös yhden framen ajaksi valkoinen suorakulmio siihen kohtaan, johon pelaaja voi osua ja saada pisteitä. Diodi aseen takaosassa saa tämän jälkeen tiedon valon intensiteettistä, ja lähettää tiedon konsolille. Mikäli tulkitaan, että signaalissa oli lasku ja tämän jälkeen jyrkkä nousu, oli pelaajan "ampuma" pikseli ruudulta suorakulmiossa. Tällöin pelaajan lasketaan osuneen.


title: Valopistooli (ohjain)

text: Toinen metodi, jota käyttää mm. Super Nintendo Entertainment Systemin Super Scope ja EGA:n valokynä, on yksityiskohtaisempi ja tarkempi. CRT-näytön ruutua piirretään koko ajan elektorisuihkun avulla ylhäältä alas, vasemmalta oikealle, rivi riviltä. Ihmisen silmä ei havaitse tätä, koska piirto tehdään kymmeniä kertoja sekunnissa. Kun pelaaja vetää liipasimesta, peli valaisee koko ruudun sekunnin murto-osan ajan. Tällä aikaa tietokone laskee, kuinka kauan elektronisuihkulla kestää herättää fosfori pisteessä, johon ase oli suunnattu. Sitten tähdätty kohta lasketaan perustuen monitorin horisontaaliseen päivitysnopeuteen (ajanjakso, jonka aikana suihku pääsee ruudun vasemmasta reunasta oikeaan reunaan). Kun tietokone tietää, mihin ase oli suunnattuna, se kertoo oliko kohta "törmäyskurssilla" maalin kanssa vai ei.


title: WaveBird

text: WaveBird on Nintendo GameCubelle tarkoitettu peliohjain, joka toimii radiotaajuussignaaleilla. WaveBird käyttää radioaaltojen ISM-aluetta ja operoi 900 MHz:n kohdalla. Peliohjaimella voi pelata kaikkia ko. konsolin pelejä normaaliohjaimen tapaan. WaveBird tuli markkinoille vuonna 2002.


title: WaveBird

text: WaveBird vaatii toimiakseen kaksi AA-alkaliparistoa, jotka asennetaan ohjaimeen. Ohjaimeen on sisäänrakennettu radiolähetin. Vastaanotin kiinnitetään konsolin normaaliin ohjainporttiin. Kahdella paristolla saadaan yhtäjaksoista peliaikaa noin sata tuntia, hyvälaatuisilla paristoilla peliaika saattaa jopa tuplaantua. Paristojen kestoiän parantamiseksi ohjaimesta on jätetty pois tärinätoiminto.


title: WaveBird

text: Sekä ohjaimessa että vastaanottimessa, on oma kanavanvalitsimensa. Kanavat on numeroitu yhdestä 16:een. Kanavien tulee olla ohjaimessa ja vastaanottimessa yhtenevät, jotta ohjain toimii. Vastaanottimessa vilkkuu välillä vihreä valo, joka kertoo normaalista toiminnasta. Mikäli konsoliin on kytkettynä neljäkin WaveBirdiä, tiedetään läheisten kanavien aiheuttaneen sekaannusta ohjaukseen. Suositeltavaa olisikin jättää muutama kanava väliin, esimerkiksi pelaaja 1 käyttää kanavaa 1, pelaaja 2 käyttää kanavaa 4 jne.


title: WaveBird

text: WaveBirdin toimintasäteen luvataan olevan noin kuusi metriä. Suurempiinkin etäisyyksiin ohjain pääsee helposti. Myöskään pienet esteet eivät häiritse ohjaimen toimintaa. Toimintasäde pienenee paristojen kuluessa. Ohjaimessa on lisäksi valo, joka palaa sitä vahvempana, mitä uudemmat paristot ohjaimeen on asennettuna.


title: Koripallo

text: Koripallo on urheilulaji ja pääasiassa sisällä pelattava pallopeli, jossa kaksi joukkuetta pelaa toisiaan vastaan. Koripallo on kontaktilaji, mutta taklaukset eivät ole sallittuja. Tarkoituksena on yrittää saada pisteitä heittämällä pallo kentän päädyissä olevan ympyränmuotoisen renkaan läpi koriin (yläkautta) ja puolustaa oman kenttäpuoliskon koria vastustajahyökkääjiltä tekemättä virheitä.


title: Koripallo

text: Koripallokentän alusta on yleensä lakattua parkettia. Kansainvälisen koripalloliiton säännöissä kentän mitat ovat 28 × 15 metriä. NBA:ssa kenttä on hiukan suurempi, 29,5 × 15,2 metriä.


title: Koripallo

text: Kentässä on viivoilla merkittynä esimerkiksi sivurajat, keskiraja, keskiympyrät, vapaaheittoviivat, kolmen sekunnin alueen viiva ja kolmen pisteen heittoalueen viiva. Kansainvälisessä koripallossa vapaaheittoviiva on 5,80 metrin etäisyydellä päädystä, kolmen sekunnin alue on päädyn ja vapaaheittoviivan välillä 4,90 metriä leveä, ja kolmen pisteen heittoalueen viiva on suurimmaksi osaksi 6,75 metriä korista mutta reunoilla lähempänä. Kolmen sekunnin alueen sisäpuoli on maalattu yksiväriseksi.


title: Koripallo

text: Kentän kummassakin päädyssä on korit. Korin keskipiste on 1,575 metriä päätyrajasta. Korirengas on paksuudeltaan 16−20 millimetrinen metallitanko. Korirenkaan sisähalkaisija on 45,0−45,9 senttimetriä. Korirenkaan yläreuna on noin 305,0 senttimetriä lattiatasosta. Korirenkaan takana on suorakulmion muotoinen korilevy. Korirenkaasta roikkuu korisukka, joka hidastaa palloa tehdyn korin havaitsemisen helpottamiseksi ja jonka ansiosta pallo putoaa korista aina kätevästi samaan paikkaan.


title: Koripallo

text: Koripallo on ilmalla täytetty pallo, jonka pintamateriaali on yleensä nahkaa tai kumia. Virallisissa otteluissa käytettyjen pallojen pintamateriaali on luonnonnahkaa tai synteettistä nahkaa. Nuorimpien sarjoissa sekä harrastekäytössä erityisesti ulkopeleissä käytetään myös kumipäällysteisiä palloja. Miesten virallinen pallo painaa 567–650 grammaa ja on ympärysmitaltaan 74,9–78,0 senttimetriä. Naisten sekä poikien pallo C-nuorista alkaen on hiukan pienempi, ja mini- ja mikrosarjoissa vielä pienempi.


title: Koripallo

text: Pelin tarkoitus on tehdä enemmän pisteitä kuin vastustaja. Pelaajat syöttelevät palloa toisilleen, kuljettavat sitä pomputtelemalla ja yrittävät heittää pallon vastustajan korirenkaan läpi. Jos pallo palaa peliin korilevystä, peli jatkuu. Jos pallo koskettaa lattiaa tai koritelinettä sivurajan takana, toinen joukkue saa rajaheiton. Pelikello pysäytetään aina siksi aikaa kun pallo ei ole pelissä.


title: Koripallo

text: Koriin menneestä vapaaheitosta joukkue saa yhden pisteen, kolmen pisteen kaaren ulkopuolelta heitetystä korista kolme pistettä, ja kaikista muista koreista kaksi pistettä. Voittajajoukkue tekee usein yli sata pistettä.


title: Koripallo

text: Pelaajien pelipaikat ovat pelintekijä, heittävä takamies, pieni laitahyökkääjä, iso laitahyökkääjä ja sentteri. Takamiehen tehtävä on tuoda pallo ylös hyökkäyksessä ja johtaa peliä. Sentteri on yleensä joukkueen pisin pelaaja, ja hän pyrkii poimimaan levypallot ja torjumaan vastustajan heitot korin alla.


title: Koripallo

text: Puolustustaktiikkana voidaan käyttää paikkapuolustusta tai miesvartiointia. Paikkapuolustuksessa puolustavan joukkueen pelaajat vartioivat omaa aluettaan ja sille tulevia hyökkääjäpelaajia. Miesvartioinnissa he varjostavat kukin omaa hyökkääjäpelaajaansa ja yrittävät estää tätä kuljettamasta, syöttämästä tai heittämästä.


title: Koripallo

text: Joukkueeseen kuuluu enintään 12 pelaajaa, joista viisi on kerrallaan kentällä.


title: Koripallo

text: Kansainvälisten sääntöjen mukaan koripallo-ottelussa on neljä 10 minuutin erää. Erätauot ovat 2, 15 ja 2 minuuttia. NBA:ssa pelataan neljä 12 minuutin erää. Minikoripallossa pelataan neljä kahdeksan minuutin erää.


title: Koripallo

text: Jos peli on tasan neljännen erän jälkeen, pelataan viiden minuutin jatkoeriä voittajan selville saamiseksi.


title: Koripallo

text: Palloa on pelattava käsin: syöttämällä, heittämällä, lyömällä, vierittämällä tai pomputtamalla. Pallo käsissä ei saa juosta, eikä sitä saa tahallaan pelata jaloilla tai lyödä nyrkillä.


title: Koripallo

text: Jotta peli olisi hyökkäävää, säännöissä asetetaan joukkueille erilaisia aikarajoituksia. Pelaaja saa pitää palloa käsissään enintään viiden sekunnin ajan. Pelaaja saa olla vastustajan kolmen sekunnin alueella enintään kolme sekuntia kerrallaan. Joukkueen on tuotava pallo etukentälleen keskirajan yli kahdeksassa sekunnissa, ja joukkueen on yritettävä koriinheittoa 24 sekunnissa pallon haltuunotosta.


title: Koripallo

text: Mahdollinen kori hyväksytään loppusummerinkin jälkeen, jos pallo oli jo ilmassa.


title: Koripallo

text: Jos pelaajaa rikotaan, joukkue saa sisäänheiton tai kaksi vapaaheittoa, jos rikkomus tapahtui heittotilanteessa. Joukkue voi saada myös yhden vapaaheiton, jos heittotilanteessa rikottu pelaaja saa korin siitä. Henkilökohtainen virhe tuomitaan, jos vastustajaa kosketaan sääntöjen vastaisesti. Tekninen virhe tuomitaan yleensä epäurheilijamaisesta käytöksestä, ja se on vakavampi kuin henkilökohtainen virhe.


title: Koripallo

text: Rikkomus on jokin sääntöjen vastainen teko palloa käsiteltäessä. Rikkomuksia ovat esimerkiksi pallon pompauttaminen rajan ulkopuolella, askelrikkomus eli pallo käsissä käveleminen, pallon vääränlainen käsittely, kaksoiskuljetus eli pallon kuljettaminen uudelleen tai kahdella kädellä pompottaminen, tai pallon palautus omalle kenttäpuoliskolle. Rikkomuksista tuomitaan yleensä sisäänheitto vastustajalle.


title: Koripallo

text: Koripallo on yksi maailman suosituimmista urheilulajeista. Se on erityisen harrastettua ja seurattua Yhdysvalloissa, mutta myös esimerkiksi Etelä-Amerikassa, Etelä-Euroopassa ja entisissä Neuvostoliiton valtioissa. Liettuassa koripallo on kansallisurheilulaji.


title: Koripallo

text: Maailman tunnetuin ja kovatasoisin koripalloliiga on yhdysvaltalainen National Basketball Association (NBA). Euroopassa pelataan myös omaa ammattilaissarjaa nimeltään Euroliiga.


title: Koripallo

text: Suomessa koripallon pääsarjan nimi on nykyään Korisliiga. Kaudella 2004–2005 käytettiin nimeä Sparliiga. Suomessa on pääsarjatason lisäksi miehille kuusi alempaa divisioonatasoa ja naisille neljä. Suomen Koripalloliiton jäsenenä on noin 250 koripalloseuraa.


title: Koripallo

text: NBA:ssa on pelannut kaksi suomalaista, Hanno Möttölä ja vuonna 2013 Chicago Bullsiin varattu Erik Murphy. Lauri Markkanen on Chicago Bullsin joukkueessa 2017 alkavalla kaudella. Euroliigassa suomalaisista Möttölän lisäksi ovat pelanneet Petteri Koponen, Emir Sulejmanović, Teemu Rannikko, Jukka Matinen ja Sasu Salin.


title: Koripallo

text: Vuonna 1891 kanadalaiselle opettajalle, James Naismithille, annettiin tehtäväksi keksiä uusi laji, jota oppilaat pystyisivät pelaamaan talvisin. Naismith toimi tällöin Springfieldissä, Massachusettsin paikallisessa NMKY:ssä. Naismith pyrki keksimään pelin, jossa ei olisi taklauksia ja fyysinen kontakti pyrittiin pitämään mahdollisimman vähäisenä. Esikuvana oli Naismithin lapsuudenpeli Duck on a Rock. Naismith pistikin pelissä maalit korkealle, jolloin lajissa tulisi korostumaan voiman sijaan taito. Hän löysi koulustaan kaksi luumukoria, jotka naulattiin koulun liikuntasalin seinille. Tämän jälkeen Naismith kirjoitti kolmetoistaosaisen säännöstön ja peli oli valmis.


title: Koripallo

text: Tammikuussa 1892 pelin säännöt ilmestyivät ensimmäistä kertaa painettuina ja kaksi kuukautta tämän jälkeen pelattiin lajin ensimmäinen virallinen ottelu. Ottelu käytiin Naismithin koulun oppilaiden ja opettajien kesken oppilaiden voittaessa luvuin 5–1. Peleissä käytettiin aluksi pallona jalkapalloa, mutta vuoden 1894 aikana käyttöön otettiin oma varsinainen koripallo.


title: Koripallo

text: Koripallosta tuli nopeasti hyvin suosittua, ja se levisi NMKY:n verkoston kautta kaikkialle Yhdysvaltoihin. Kymmenen vuoden sisällä keksimisestä myös muut oppilaitokset ja urheiluseurat kiinnostuivat pelistä.


title: Koripallo

text: Suomeen koripallo saapui Vilho Nuorevan mukana Kööpenhaminasta noin 1927–1930 lähteestä riippuen.


title: Koripallo

text: National Basketball Association (NBA) perustettiin Yhdysvalloissa vuonna 1946 koordinoimaan yhdysvaltalaisten huippujoukkueiden välisiä otteluita. Tämän jälkeen pelin suosio kasvoi entisestään, ja nykyään koripallo (erityisesti myös yliopistokoripalloilu) onkin yksi neljästä suuresta yleisön seuraamasta amerikkalaisesta pallopelistä (muut ovat amerikkalainen jalkapallo, baseball ja jääkiekko).


title: Koripallo

text: NBA:n varhaisemmassa historiassa on ollut monia hyvin kuuluisia pelaajia, kuten esimerkiksi George Mikan, Bill Russell, Wilt Chamberlain (ainoa pelaaja NBA:n historiassa, joka on tehnyt yhdessä ottelussa 100 pistettä), Oscar Robertson ja Jerry West. Koripallo tuli erityisen suosituksi 1980- ja 1990-luvulla, jolloin pelin suurimpia tähtiä olivat Kareem Abdul-Jabbar, Earvin "Magic" Johnson, Larry Bird ja maailman kaikkien aikojen parhaaksi koripalloilijaksi arvostettu Michael Jordan. Kolme viimeksi mainittua olivat myös todella suuria urheilijatähtiä vuonna 1992 Barcelonassa pidetyissä kesäolympialaisissa, jossa Yhdysvaltain joukkue (lempinimeltään Dream Team) voitti ylivoimaisesti kultamitalin.


title: Koripallo

text: Muita hyvin tunnettuja pelaajia 1980- ja 1990-luvuilla ovat olleet muun muassa Charles Barkley, Karl Malone, John Stockton, Dennis Rodman, Scottie Pippen ja Shaquille O'Neal.


title: Koripallo

text: Kautta aikojen NBA:n parhaimmin menestyneitä ja kuuluisimpia joukkueita ovat olleet muun muassa Boston Celtics ja Los Angeles Lakers, jotka ovat saavuttaneet yhteensä 33. NBA-mestaruutta, eli lähes puolet kaikista otelluista. 1990-luvun parhaiten menestynyt joukkue oli 6 mestaruutta saalistanut Chicago Bulls, jonka myötä koripallon suosio muuallakin maailmassa kasvoi. Bulls onkin ainoa NBA-joukkue, jonka kokoonpanoista kaksi esiintyy NBA:n julkaisemalla 10 parasta joukkuetta-listalla.


title: Koripallo

text: Vuonna 1997 perustettiin niin sanottu naisten NBA, Women's National Basketball Association (WNBA).


title: Koripallo

text: Kansainvälinen koripalloliitto (Fédération Internationale de Basketball Amateur, FIBA) perustettiin vuonna 1932. Tuolloin järjestön järjestämät turnaukset oli tarkoitettu vain amatööripelaajille. Vuonna 1989 sääntöjä muutettiin, mutta kirjain 'A' säilyi silti järjestön lyhenteen viimeisenä kirjaimena (A niin kuin amateur, amatööri).


title: Koripallo

text: FIBA määrittää koripalloilun kansainväliset säännöt, hyväksyy kansainväliset pelaajien siirrot ja kontrolloi kansainvälistä tuomarointia. FIBA:ssa on yli 200 maajäsentä.


title: Koripallo

text: Koripallo sisällytettiin ensimmäistä kertaa olympialaisten ohjelmaan Berliinin olympialaisissa vuonna 1936. USA:n joukkue on voittanut kaikki turnaukset lukuun ottamatta kolmea, joista etenkin 1972 Münchenin olympialaisten tappio Neuvostoliiton koripallomaajoukkueelle on erityisesti jäänyt koripallohistoriaan viimeisten sekuntien erityisen sekavan toimitsija- ja tuomaritoiminnan vuoksi.


title: Koripallo

text: Naisten koripallo lisättiin olympialaisten ohjelmaan 1976 Montrealissa. Parhaita naisjoukkueita ovat kaikki turnaukset huomioon ottaen olleet Yhdysvallat, Neuvostoliitto ja Australia.


title: Koripallo

text: Vuonna 1950 pidettiin ensimmäiset miesten maailmanmestaruuskilpailut Argentiinassa. Kolme vuotta myöhemmin pidettiin ensimmäiset naisten maailmanmestaruuskilpailut Chilessä. MM-kilpailut pidetään neljän vuoden välein, olympialaisiin nähden kahden vuoden erolla (esimerkiksi olympialaiset ovat vuosina 2008 ja 2012 – MM-kilpailut vuosina 2006 ja 2010).


title: Koripallo

text: FIBA lopetti amatööri- ja ammattilaisurheilijoiden erottelun vuonna 1989, ja sen vuoksi vuodesta 1992 eteenpäin ammattilaiset ovat päässeet pelaamaan olympialaisissa.


title: Koripallo

text: Kansainväliset säännöt muuttuivat 2010-2011 alkavalla pelikaudella. Kolmen pisteen heittokaari siirtyi puoli metriä taaemmas ja kolmen sekunnin alue muuttui suorakulmion muotoiseksi.


title: Koripallo

text: Viime vuosien huippujoukkueita miesten arvoturnauksissa ovat olleet: Ranska, Argentiina, Espanja, Italia, Kreikka, Liettua, Saksa, Jugoslaviaan kuuluneet Kroatia ja Serbia sekä Yhdysvallat.


title: Koripallo

text: Suomen miesten maajoukkue on osallistunut EM-kilpailuihin 15 kertaa. Parhaan sijoituksen arvokisoissa joukkue saavutti vuonna 1967 kun Suomi oli 6. Euroopan mestaruuskilpailujen lopputurnauksessa. Suomen miesten koripallomaajoukkuetta kutsutaan nimellä Susijengi. Suomen naisten maajoukkue on osallistunut viidesti EM-kisojen lopputurnaukseen, paras sijoitus on 11. tila vuosina 1952 ja 1956.


title: Koripallo

text: Kansainvälisiä turnauksia pidetään lisäksi eri ikätasoilla. Erityisesti yli 35-vuotiaiden, 40-vuotiaiden ja 50-vuotiaiden sarjoissa on ollut voimakasta kasvua.


title: Koripallo

text: Pyörätuolikoripallo on yksi maailman suosituimmista vammaisurheilulajeista. Siinä pelaajat ovat pyörätuoleissa, mutta muuten laji vastaa hyvin pitkälti tavallista koripalloa.


title: Koripallo

text: Ulkona pelataan katukoripalloksi kutsuttua versiota.


title: Koripallo

text: Katukoripallon tyyppinen, yhteen koriin pelattava 3x3-koripallo on virallinen olympialaji vuodesta 2020 lähtien.


title: Albinismi

text: Albinismi on harvinainen resessiivisesti periytyvä perinnöllinen tila, joka aiheuttaa ominaisen heikkonäköisyyden yhdessä vaihtelevasti ilmenevän hypopigmentaation kanssa. Albinismi liittyy melanosomien kehitykseen tai toimintaan joko vain silmissä tai sekä silmissä että ihossa, hiuksissa ja ihokarvoissa. Hypopigmentaatioksi kutsuttu poikkeuksellinen vaaleus liittyy siihen, että melanosomit eivät tuota tai tuottavat hyvin vähän näkyvää melaniinia.


title: Albinismi

text: Albinismia aiheuttavia geenejä on paikallistettu useita. Tunnetuin albinismin muoto OCA1 johtuu tyrosinaasi-entsyymiä koodaavan "TYR"-geenin muutoksista. Suurin piirtein yhtä yleinen on OCA2, joka johtuu samannimisestä "OCA2"-geenistä. Albinismilla on silmään ja näkemiseen liittyviä haittavaikutuksia. Se aiheuttaa fovean alikehittyneisyyden, vaakasuoraa nystagmusta, iiriksen läpikuultamista, verkkokalvon taustan pigmenttiepiteelin (RPE) vaaleuden, häikäisyä, karsastusta ja stereonäön ongelmia. Albinismi ei vaikuta muuhun kehitykseen, eikä sillä ole tekemistä tavanomaisen pigmentin vaihtelun, esimerkiksi vaaleahiuksisuuden kanssa. Vaalea iho altistaa auringon ultraviolettisäteilylle.


title: Albinismi

text: Albinismi viittaa tietyt kriteerit täyttäviin melaniinipigmentin vajallisuustiloihin. Albiino (substantiivi tai adjektiivi) tarkoittaa eliötä, jolla on albinismi. Sille on ehdotettu suomennosta "valkomuunnos".


title: Albinismi

text: Albiinot eläimet eivät aina ole täysin valkoisia: esimerkiksi matelijoilla, linnuilla ja kaloilla esiintyy myös muita kuin melaniinipigmenttejä, joten albiino matelija voi olla väriltään esimerkiksi kirkkaankeltainen. Albiinoiksi kutsutaan myös jossakin mielessä virheellisesti sekä osittain melaniinia muodostavia (albinistisia), melaniinin lisäksi mitään muuta pigmenttiä tuottamattomia esimerkiksi lintuja ja kaloja, että muutoin valkoisia, normaalisti melaniinia muodostavia (esimerkiksi leukistisia) eläimiä.


title: Albinismi

text: Ihmisellä albinismin tunnusmerkkejä ovat vaalea iho, verkkokalvon kehityshäiriöstä johtuva heikko näöntarkkuus ja yleisimmin siniset, harmaat tai vaaleanruskeat silmät (jotka saattavat sopivassa valaistuksessa saada punaisen sävyn). Hiukset ovat vaaleat, joko kellertävät, punertavat tai puhtaan valkoiset. Albinismi on harvinaista. Esimerkiksi Yhdysvalloissa noin joka 17 000. henkilöllä on jonkin tyypin albinismi. Lisäksi isompi määrä ihmisiä on tietämättään jonkin albinismigeenin kantajia. Saharan eteläpuolisessa Afrikassa albinismi on huomattavastikin yleisempää.


title: Albinismi

text: Varsinkin Tansaniassa ja Burundissa Afrikassa tuhannet albiinot saavat pelätä henkensä puolesta. Punaisen Ristin mukaan vuonna 2009 Tansaniassa noin 300 albiinolasta ja -nuorta piileskeli vammaisille tarkoitetuissa kouluissa ja hätämajoituksessa. Kahden vuoden kuluessa yli 50 albiinoa Tansaniassa oli tuolloin tapettu ja Burundissa ainakin 12. Tämä johtuu taikauskosta sekä rahasta. Lisäksi albiinojen ja valkotukkaisten afrikkalaisten raajoja sekä elimiä myydään eräänlaisille poppamiehille taikakalujen raaka-aineeksi.


title: Timo Rautiainen & Trio Niskalaukaus

text: Timo Rautiainen & Trio Niskalaukaus on suomalainen vuonna 1996 perustettu suomeksi laulava heavy metal -yhtye, jonka soundi on raskas ja jonka kappaleiden aiheet vaihtelevat globaaleista ekokatastrofeista henkilökohtaisiin tragedioihin. Timo Rautiainen & Trio Niskalaukaus on levyttänyt myös kaksi saksankielistä albumia, joiden kappaleet on käännetty saksaksi muilta albumeilta.


title: Timo Rautiainen & Trio Niskalaukaus

text: Yhtyeen tunnetuimpiin kappaleisiin kuuluvat esimerkiksi "Nyt on mies!", "Surupuku", "Lumessakahlaajat", "Rajaton rakkaus", "Kylmä tila" ja "Hyvä ihminen".


title: Timo Rautiainen & Trio Niskalaukaus

text: Yhtyeen hakku ja lapio -aiheisen logon suunnitteli Ilkka Ahlgren.


title: Timo Rautiainen & Trio Niskalaukaus

text: Yhtye lopetti toimintansa vuonna 2004, mutta palasi julkisesti yhteen singlen julkaisun myötä vuonna 2017. Samalla yhtye ilmoitti tekevänsä kesällä 2017 kahdeksan festivaalikeikan kiertueen ja julkaisevansa uuden albumin syksyllä.


title: Timo Rautiainen & Trio Niskalaukaus

text: Trio Niskalaukaus yhtyeen nimenä oli yhtyeen mukaan "vitsi, jolla kuvataan lopunajan kaljakuppilabändiä". Nimestään huolimatta yhtye ei ollut trio, sillä siinä oli alkuaikoina solistin lisäksi enimmillään viisi soittajaa. Kokoonpano vakiintui pian viisimiehiseksi. Yhtye tuli tunnetuksi suomeksi lauletun raskaan rockin edelläkävijänä. Vuoden 2002 "Rajaportti"-albumin kaupallinen menestys avasi ovia julkisuuteen ja menestykseen muille samantyylisille yhtyeille. Rautiaisen lisäksi Niskalaukauksen kappaleita sanoittivat mm. Tomi Tuomaala, Jarkko Martikainen, Marja Mattlar, A. P. Sarjanto sekä Vexi Salmi.


title: Timo Rautiainen & Trio Niskalaukaus

text: Trio Niskalaukauksen ensimmäinen esiintyminen oli 23. toukokuuta 1998 Jyväskylässä Yläkaupungin yö -tapahtumassa ja viimeinen niin ikään Jyväskylässä Lutakossa 11. joulukuuta 2004. Väliin mahtui 216 esiintymistä kotimaassa ja ulkomailla.


title: Timo Rautiainen & Trio Niskalaukaus

text: Timo Rautiainen & Trio Niskalaukaus teki kuuden studioalbumin lisäksi EP:n tunnetusta joulunäytelmästä Tiernapojat ytimekkäästi nimellä "Tiernapojat", jolla mukana oli yhtyeen lisäksi Jarkko Martikainen, Toni Wirtanen ja Ismo Alanko. He ovat myös esittäneet "EP-näytelmän" myös televisiossa Yle TV2:ssa. Martikainen on myös toiminut yhtyeen tuottajana, sanoittajana, sovittajana ja vierailevana laulaja-kitaristina.


title: Timo Rautiainen & Trio Niskalaukaus

text: Vuonna 2004 yhtye ilmoitti jäävänsä määrittelemättömän pituiselle tauolle ja julkaisi kokoelman "Tilinteon hetki". Lopulta 1. marraskuuta 2006 yhtyeen ilmoitettiin lopettaneen toimintansa kahden vuoden mittaisen tauon päätteeksi ja Rautiaisen jatkavan soolourallaan.


title: Timo Rautiainen & Trio Niskalaukaus

text: Trio Niskalaukauksen erinäisiä konsertteja vuosien varsilta sisältävä tupla-DVD "Perunkirjoitus" julkaistiin 21. tammikuuta 2009.


title: Timo Rautiainen & Trio Niskalaukaus

text: Yhtye ilmoitti toimintansa jatkamisesta vuonna 2017 julkaisten uuden kappaleen "Pitkän kaavan mukaan". Päätös jatkamisesta oli tehty jo loppusyksystä 2015 ja ehtona sille oli uuden musiikin tekeminen. Samalla yhtye tiedotti lähtevänsä kesällä 2017 kahdeksan festivaalikeikan kiertueelle ja julkaisevansa uuden albumin syksyllä.


title: GTR - FIA GT Racing Game

text: GTR – FIA GT Racing Game (lyh. GTR) on SimBinin ajopeli, jossa simuloidaan FIA GT -mestaruussarjan kisoja vuoden 2003 kalustolla.


title: GTR - FIA GT Racing Game

text: Pelin myynti aloitettiin saksaa puhuvissa maissa (ja vain saksankielisenä versiona) 4. marraskuuta 2004, muutamaa kuukautta ennen maailmanlaajuista englanninkielisen version julkaisua. Tästä seurasi, että autopeli- ja simulaatioharrastajat ympäri maailmaa tilasivat saksankielistä versiota niin paljon, että peli löytyi parin saksalaisen verkkokaupan myyntilistan kärkisijoilta marraskuun alussa 2004. Harrastajat tekivät peliin jopa saksa-englanti -käännöksen, joilla saksankielisestä GTR:stä sai käytännössä englanninkielistä versiota vastaavan.


title: GTR - FIA GT Racing Game

text: Innokkaimmille harrastajille löytyy GTRank-sivusto kierrosaikojen vertailua varten, eli vastaava sivusto kuin kilpa-autosimulaattoreiden uranuurtajan Grand Prix Legendsin GPLrank.


title: GTR - FIA GT Racing Game

text: Simulaatio-moodin lisäksi GTR:ssä on Semi-Pro -moodi ja Arcade-moodi.


title: Tampereen Ursa

text: Tampereen Ursa on tamperelainen tähtiharrastusyhdistys, jonka tähtitorni sijaitsee Petsamossa kaupungin vesitornin päällä. Tampereen Ursan toimintamuotoja ovat erilaiset tähtiharrastuskerhot, luentotilaisuudet, kurssit, jäsenlehti ja tähtinäytökset yleisölle. Jäsenlehti "Radiantti" ilmestyy netissä neljä kertaa vuodessa. Yhdistykseen kuuluu lähes 400 jäsentä.


title: Baletti

text: Baletti (italian sanasta "balletto" ’pieni tanssi’) on musiikin säestyksellä näyttämöllä esitetty tanssimuoto ja -tyyli, jossa käytetään tunnusomaisia kurinalaisia sääntöjä noudattavaa liikekieltä. Sanalla tarkoitetaan myös esitettävää teosta sekä tanssiryhmää.


title: Baletti

text: Baletti on yksi tanssitaiteen muoto ja länsimaisen taidetanssin vanhin lajityyppi. Balettiteoksissa käytetään klassisen tanssin lisäksi kansantanssipohjaista karakteritanssia sekä miimistä elekieltä, jolla tanssijat kertovat tunteistaan, kommunikoivat keskenään ja tulkitsevat katsojille kertomuksen sisältöä. Teoksessa vaihtelevat balettikuoron ("corps de ballet") esittämät näyttävät ryhmätanssit sekä solistiset osuudet. Usein teoksissa on pääpari (ballerina ja hänen partnerinsa), joiden esittämissä kaksintansseissa ("pas de deux") nähdään sekä pisimmälle vietyä tanssi-ilmaisua että teknistä taituruutta.


title: Baletti

text: Tanssin määrittelee klassiseksi baletiksi sen käytettämä kurinalaisia sääntöjä noudattava liikekieli, jonka ominaisimmat tunnusmerkit ovat pyrkimys keveyden ja painottomuuden illuusioon – jota korostaa ballerinojen tanssi varpaiden kärjillä – ylväs ryhti ja jalkojen aukikierto. Baletti onkin yksi niistä tanssilajeista, joissa koreografiat koostetaan pääasiassa tyylilajiin kuuluvan liikesanaston liikkeitä yhdistelemällä.


title: Baletti

text: Baletti syntyi Italian ja Ranskan hoveissa, joissa hoviväen perussivistykseen kuulunut tanssitaito oli eräs tapa erottautua tavallisesta kansasta. Edelleenkin baletissa on teknisen taituruuden ohella tärkeää tyylillinen oikeaoppisuus, joka saavutetaan vain nuorena aloitetulla tiukalla koulutuksella. Asiaan vihkityneet pystyvät tanssijan tyylistä erottamaan, minkä koulukunnan oppien mukaan hänet on koulutettu. Tärkeimpiä niistä ovat ranskalainen, italialainen, venäläinen ja englantilainen koulu. Intohimoisia baletinharrastajia kutsutaan baletomaaneiksi ("balletomane").


title: Baletti

text: Esimerkkejä yleisön mieleen jäävistä baletin liikkeistä ovat muun muassa "developpé à la seconde" (jalan nosto sivulle), "grand jeté" (hyppy jossa jalat avautuvat spagaattiin ilmassa), "tours fouettés" (toistuvat pyörähdykset yhdellä jalalla toisen ottaessa vauhtia sivulta) sekä "arabesque" (asento jalka nostettuna korkealle taakse). Baletin liikkeistö kehitettiin alun perin Ranskassa ja siksi sen yhteydessä käytetään ranskankielisiä termejä. Liikkeiden nimitykset ovat samat kaikissa balettikouluissa ympäri maailman. Lisää balettiin liittyviä käsitteitä on luettelossa balettitermeistä.


title: Baletti

text: Balettiteoksen tekijöitä ovat koreografi, joka suunnittelee teoksen liikemaailman, musiikin säveltäjä ja käsikirjoittaja, joka muokkaa "libreton", teoksen juonen sisältävän käsikirjoituksen. Aiemmin sekä koreografiasta että tanssijoiden kouluttamisesta vastasi balettimestari. Harjoittaja vastaa teoksen tanssien opettamisesta tanssijoille – varsinkin silloin, kun teoksen koreografi ei itse voi teosta harjoittaa tai on jo kuollut. Useista vanhoista balettiteoksista tehdään uusintaversioita, joissa on osittain vanhaa jopa alkuperäistä materiaalia ja osittain uutta. Vanhat teokset ovat säilyneet sukupolvelta toiselle lähinnä muistitietona siirtyen. Tanssinotaatiota käytetään jonkin verran, mutta sen asema muistiin kirjoittamisessa ei ole lähellekään sama kuin musiikissa. Koreografit eivät käytä sitä tansseja suunnitellessaan, eivätkä tanssijat opettele askeliaan nuoteista, vaan koreografi tai harjoittaja näyttää ja kuvailee ne heille. Joskus teoksia modernisoidaan täysin tai tehdään jopa eri tyylilajia käyttäen. Esimerkiksi ruotsalainen koreografi Mats Ek on tehnyt Cullberg-baletille nykytanssiversioita vanhoista perinteisistä baleteista, kuten Joutsenlampi.


title: Baletti

text: Erityisesti venäläinen baletti on tunnettu saavutuksistaan, sillä maalla on pitkät tanssiperinteet ja baletti on siellä arvostettua. Muita tärkeitä balettimaita ovat Ranska, Britannia ja Yhdysvallat. Tanskassa on säilynyt omaleimainen Bournonville-traditio, joka on perua romantiikan ajan baletista. Aiemmin baletti oli eurooppalainen ilmiö, mutta on nykyään levinnyt kaikkialle maailmaan. Perinteisten vanhojen teosten ohella balettiryhmien ohjelmistoissa on modernimpaa tyyliä edustavia nykybalettiteoksia ja toisaalta nykytanssigenreen kuuluvien koreografien töitä. Itse asiassa tarkkaa rajaa näiden tyylien välille onkin vaikea vetää. Suomessa ainoastaan Suomen Kansallisoopperan yhteydessä Helsingissä toimivalla Kansallisbaletilla on ohjelmistossaan perinteisiä klassisia balettiteoksia. Kansallisbaletti on perustettu vuonna 1921.


title: Baletti

text: Baletissa järjestetään myös kilpailuja, joissa nuoret tanssijakyvyt voivat osoittaa taitojaan ja hankkia näkyvyyttä. Kilpailut ovat erityisesti vasta alalla aloitteleville tarkoitettuja, ei jo uraa luoneille tanssijoille. Helsingissä järjestetään Helsingin kansainvälinen balettikilpailu joka neljäs vuosi.


title: Baletti

text: Baletti syntyi Italiassa renessanssin kukoistuksen aikaan 1400-luvulla. Alussa baletti oli hoviväen huvittelu- ja seurustelumuoto ja hyvä tanssitaito kuului aatelisen perussivistykseen – monien muiden taitojen ohella. Tältä ajalta ovat peräisin ensimmäiset käsikirjoitukset, joissa ajan tanssimestarit kuvaavat sekä tanssin perusaskelia että ”järjestämiään” tansseja. Domenico da Piacenza teki omassa kirjassaan ensimmäisen kerran erottelun "danzan" ja "ballon" välille. Danzassa musiikin rytmi pysyy samanlaisena, mutta ballossa rytmit vaihtelevat. Baletti kehittyi tanssimestarien järjestämiksi tanssispektaakkeleiksi, joita hoviväki esitti toisilleen. Niissä yhdistyivät tanssi, musiikki ja laulu. Esittävän tanssin ja seuratanssin ero oli niissä häilyvä, sillä tanssijat olivat hoviväkeä ja tanssit muistuttivat ajan seuratansseja. Ensimmäiset teatterit rakennettiin balettia varten vuonna 1580. Niissä vähemmän tärkeät katsojat seurasivat esitystä ylhäältä parvilta, mutta päävieraat samalta tasolta esiintyjien kanssa välillä jopa osallistuen tanssiin.


title: Baletti

text: Hovibaletti saapui myös Ranskaan luultavasti 1400-luvun lopussa. Ensimmäinen varsinainen balettiteos oli Balthasar de Beaujoyeulxin, Katariina de’ Medicin balettimestarin, ohjaama "Ballet comique de la reine" vuodelta 1581. Uutta teoksessa oli se, että kaikki sen sisältämä tanssi, puhe ja laulu liittyivät samaan aiheeseen, vaikkeivät kohtaukset muodostaneetkaan yhtenäistä tarinaa. Katariina de’ Medici tilasi esityksen juhlistamaan Joyeusen herttuan Anne de Joyeusen ja Marguerite de Lorrainen häitä. Baletti kesti iltakymmenestä aamukolmeen. Edelleen esiintyjinä oli vielä aatelisväki itse, mutta heidän arvolleen sopimattomat groteskit tai koomiset roolihahmot annettiin ammattiakrobaattien esitettäviksi.


title: Baletti

text: Ludvig XIV rakasti tanssimista ja sai joidenkin lähteiden mukaan nimensä ”Aurinkokuningas” esitettyään aurinkoa "Ballet de la Nuit" -teoksessa 1653. Hän jatkoi tanssimista baleteissa vertauskuvallisissa rooleissa vuosien ajan. Hän kiinnitti huomattavia taiteilijoita hoviinsa, ja baletti kohosi korkeammalle tasolle kuin aiemmin. Italialainen muusikko Jean-Baptiste Lully (1632–1687) nousi nopeasti kuninkaan suosikiksi ja vaikutti merkittävästi sekä oopperan että baletin kehitykseen. Lullyn balettimestari Pierre Beauchamp (1636–1705) kehitti nykyäänkin käytössä olevat jalkojen viisi perusasentoa. Hän suunnitteli tanssit moniin niin sanottuihin komediabaletteihin. Beauchampin hovibaletit sovitettiin usein jostain antiikin myyteistä, ja ne koostuivat kohtauksista, joissa yhdistyivät (usein runomittainen) puhe, musiikki ja tanssi. Esitykset siirtyivät pian hovista teatteriin. Académie Royale de Musiqueen lisättiin vuonna 1672 (nyk. Pariisin ooppera) tanssikouluosasto kouluttamaan taiteilijoita uusiin oopperabaletteihin, joita ohjattiin teattereissa. Näin tanssiesiintyminen alkoi siirtyä ammattitanssijoille.


title: Baletti

text: Oopperabaletit olivat rakenteeltaan löyhiä ja niiden kohtauksia vaihdeltiin ja muunneltiin tilanteen mukaan. Joinakin iltoina esitettiinkin vain ”parhaat palat” ja suosituimmat kohtaukset useammista teoksista koottuna. Puvustuksena oli ajan hovipuku, jonka koristelun symbolit valittiin rooliin sopiviksi. 1713 Pariisin Oopperassa alkoi uusi täysin ammattimainen tanssikoulutus. Miestanssijat olivat vielä näyttämön valtiaita – paljolti, koska heidän vaatetuksensa salli vapaamman liikkumisen, mutta myös ensimmäiset ballerinat alkoivat nousta kuuluisuuteen. Marie-Anne Cupis de Camargo eli ”La Camargo” (1710–1770) oli tunnettu hämmästyttävästä jalkatyöskentelystään ja hän lyhensi hameenhelmojaan nilkan yläpuolelle, jotta hänen tekniikkansa pääsisi esille. Hänen kilpailijansa Marie Sallé (1707–1756) taas tanssi ekspressiivisemmin kuin kukaan ballerina aiemmin ja kehitti ilmaisullista mimiikkaa.


title: Baletti

text: Itsenäiseksi lajiksi baletti muodostui vasta 1700-luvun toisella puoliskolla, kun ranskalainen balettimestari Jean-Georges Noverre (1727–1810) teki monia uudistuksia. Kirjassaan "Lettre sur la danse et les ballets" (1760) hän esittelee teoriaansa baletista draamallisena spektaakkelina – ”näytelmänä ilman sanoja” – jossa tapahtumat ilmennetään ilmaisullisella tanssilla harmoniassa musiikin kanssa. Noverre nostaa koreografin baletin pääsuunnittelijaksi ja vaatii, että tanssijoiden pitää ilmaista tunteitaan ja ajatuksiaan ilmeillään ja eleillään siten, että kaikilla heidän liikkeillään ja jopa liikkumattomuudellaan on merkitys. Hänen tanssiteorioistaan kiinnostuneet koreografit italialainen Salvatore Viganò (1769–1821) ja ranskalainen Jean Dauberval (1742–1816) kehittivät edelleen tätä "ballet d’actionia", toimintabalettia.


title: Baletti

text: Dauberval muistetaan nykyään baletin "La Fille mal Gardée" (Huonosti vartioitu tyttö) ensimmäisenä koreografina. Hän toi balettinäyttämölle ensimmäisenä tavallisen kansan sitä ennen yleisten antiikin jumalolentojen sijaan ja haki inspiraatiota oikean elämän ja luonnollisten eleiden tarkkailusta. Charles Didelot (1767–1837), myös Noverren oppilas, vaikutti merkittävästi venäläisen baletin kehitykseen työskennellessään siellä 1801–1811 ja 1816–1831. Hän vahvisti ja laajensi "Pietarin Keisarillisen Koulun" opetusta ja ohjasi monia baletteja tutkien miimisen tanssin mahdollisuuksia.


title: Baletti

text: Italialainen baletin kehitykseen on vaikuttanut Carlo Blasis (1797?–1878) oli merkittävä tanssiteorian ja -tekniikan kehittäjä. Blasis oli 1800-luvun tärkein tanssinopettaja. Hänen oppiensa pohjalta muun muassa Enrico Cecchetti on luonut balettitekniikkaa merkittävästi edistäneen harjoittelumetodin. Blasis on keksinyt nykyään "attitude"ksi kutsutun asennon Giambolognan Merkurius-patsaan innoittamana. Blasiksen kirjassa "Code of Therpsichore" esiintyy jo jalkojen täysi 180 asteen aukikierto.


title: Baletti

text: 1800-luvulla alkoi taiteessa romantismin vaihe, joka aiheutti isoja muutoksia myös baletissa. Syntyi reaktio klassismin muodollista kylmyyttä vastaan ja tunteet nostettiin järjen edelle. 1830-luvulta eteenpäin romantismin kukoistuskaudella baletista tuli huippusuosittua. Käsitellyissä teemoissa näkyivät romantiikalle tyypilliset piirteet: eksotiikka, yliluonnolliset hahmot, menneiden aikojen ihannointi. Näillä haettiin pakoa todellisuudesta, jota leimasivat Ranskan vallankumous, Napoleonin sodat ja teollinen vallankumous.


title: Baletti

text: Käsikirjoittaja nousi tärkeäksi työprosessissa ollen jopa usein sen käynnistäjä. 1800-luvulla balettitunneista kehittyi sarja loogisesti yksinkertaisesta monimutkaisempiin eteneviä harjoituksia. Systemaattisen harjoittelun myötä tekninen kehitys oli nopeaa ja mahdollisti muun muassa piruettitekniikan kehittämisen ja uusi "danse haute", ”korkea tanssi”, syrjäytti vanhan "danse terre à terre" -tyylin. Tanssiin haettiin kevyttä eteeristä vaikutelmaa ja alettiin kehittää varpailla tanssimisen tekniikkaa ja varvastossuja. Tältä ajalta on peräisin ballerinan ”peruspuku”: valkoinen tiukkamiehustainen tyllimekko, paljaat olkapäät, vaaleanpunaiset trikoot ja tossut.


title: Baletti

text: Aluksi varpaille noustiin vain ohimenevään asentoon, mutta kun tossunkärkiä vahvistettiin parsimalla ja kovetettiin liimoilla, pystyttiin tekniikka kehittämään voimannäytteestä taiteelliseksi tehokeinoksi, jolla oli oma funktionsa. Miestanssijoiden rooli muuttui toissijaiseksi ballerinan tukena ja partnerina toimimiseksi. Ensimmäinen varpaiden kärjillä tanssinut ballerina oli kuuluisan italialaisen tanssijasuvun jäsen Marie Taglioni, joka teki debyyttinsä 18-vuotiaana Wienissä 1822. Hän tuli kuuluisaksi tanssinsa keveydestä ja sulokkuudesta ja höyhenenkevyet alastulot hypyistä olivat ennennäkemättömiä. Hän esitti pääroolia ensimmäisessä todellista romanttista balettia edustavassa teoksessa "La Sylphide" (Keiju), jonka ensi-ilta oli 12. maaliskuuta 1832 Pariisin Oopperassa. Siinä näkyvät lähes kaikki romanttisen tyylin piirteet: eksotismi (tapahtuu kaukaisessa Skotlannissa) ja traaginen tuhoon tuomittu rakkaus yliluonnollisen keijukaisen ja ihmisen välillä. Taglionin tanssin eteerisyyttä korostaa uusi kuunvaloefektin luova kaasuvaalaistus ja ”lentämisen” mahdollistava näyttämötekniikka. Yhä edelleen nykytanssijat tavoittelevat ihanteenaan Taglionin tunnusmerkiksi tullutta lyyristä keveyttä.


title: Baletti

text: Täysin vastakkaista romanttisen ballerinan ihannekuvaa edustaa Fanny Elssler, Taglionin kilpailija, joka saapui Pariisiin 1834 luotuaan jo uraa Wienissä, Berliinissä ja Lontoossa. Kontrastina Taglionille Elssler esitteli tanssityylin, joka perustui säkenöivään nopeuteen, tekniseen taituruuteen ja virtuoosiseen varvastekniikkaan. Elssler oli loistava näyttelijä ja hänen dramaattinen voimansa, temperamenttisuutensa ja aistillisuutensa täydentää kuvaa romantiikan ajan ballerinasta. Tehtyään rohkean kiertueen Amerikassa hän Eurooppaan palattuaan jätti varjoonsa "Giselle"n roolissa sen alkuperäisen esittäjän Carlotta Grisin.


title: Baletti

text: Adolphe Adamin säveltämä, Théophile Gautierin librettoon (käsikirjoitukseen) perustuva "Giselle" on ehkä romanttisen baletin suurin saavutus. Koreografian sanotaan olevan Jean Corallin, Pariisin Oopperan silloisen pääbalettimestarin, mutta oli yleisesti tiedossa, että Grisin osuudet olivat Jules Joseph Perrot'n suunnittelemia. Hän oli ranskalainen tanssija ja opettaja, jonka löytö ja suojatti Carlotta Grisi oli. Perrot toivoi Grisin avulla pääsevänsä takaisin Pariisin Oopperaan, josta hän oli joutunut riitauduttuaan palkoista. Vaikka Perrot ei tässä onnistunutkaan, Gisellestä alkoi hänen uransa yhtenä vuosisadan merkittävistä koreografeista. Hän loi muutamia romanttisen aikakauden hienoimpia baletteja, joissa koreografia todella vei tapahtumia eteenpäin turvautumatta irrallisiin virtuoositemppuihin tai hupinumeroihin. Esiintyjien vaadittiin olevan ekspressiivisiä kaiken aikaa ja sekä joukkokohtaukset että intiimit duetot olivat eläviä ja dramaattisesti kiinnostavia. Nyt miimi ja tanssi yhdistyivät vakuuttavaksi tyyliksi, joka todella herätti Noverren teoriat eloon. Perrot'n käsistä on syntynyt myös yksi romanttisen baletin pikkunumeroiden helmi "Pas de Quatre" (1845), jonka esittäjiksi saatiin aikakuden varsinainen "dream team": Marie Taglioni, Fanny Cerrito, Carlotta Grisi ja Lucille Grahn. Euroopassa alkoi kuitenkin kiinnostus balettia kohtaan vähetä ja Perrot siirtyi työskentelemään Venäjälle, jossa hänen assistenttinaan toimi Marius Petipa.


title: Baletti

text: Romanttisen baletin ihanteet ja ranskalaisen koulun tyylin omaksui tanskalainen August Bournonville (s. 1805 Kööpenhaminassa) opiskellessaan uransa alkuaikoina Pariisissa kuuluisan tanssijan ja opettajan Auguste Vestris'n johdolla. Palattuaan Tanskaan hän näiden oppien pohjalta loi omaperäisen koreografisen tyylin ja harjoittelumetodin Tanskan kuninkaalliselle baletille, jonka hän otti johtoonsa 1830. Hänen tavoitteenaan oli nostaa sekä ryhmän että koko tanssiammatin arvostus uudelle tasolle. Baletti kehittyi Tanskassa syrjäisen asemansa johdosta irrallaan eurooppalaisista muotivirtauksista. Siellä on nykyäänkin säilynyt tyyli, josta parhaiten saa käsityksen, millaista romanttinen baletti aikoinaan oli.


title: Baletti

text: Itse loistavana tanssijana Bournonville säilytti baleteissaan miestanssijoiden aseman, ja edelleenkin tanskalainen koulu tuottaa vahvoja miestanssijoita. Ranskalaisen koulun virtuositeetin lisäksi Bournonville hyödynsi vaikutteita kansantansseista, joihin hän oli matkustellessaan tutustunut. Hän oli Kuninkaallisen baletin kantava voima toimiessaan niin tanssijana, opettajana kuin ohjelmiston luojana. Hän teki yli 50 balettia, kuten oman versionsa "La Sylphidestä" sekä baletin "Napoli", jossa näkyy hänen tapansa kuvata tavallista maalaiskansaa baletin keinoin.


title: Baletti

text: 1848 mennessä romanttinen baletti oli Euroopassa – Tanskaa lukuun ottamatta – rappeutunut pinnalliseksi viihteeksi ja menettänyt suosiotaan yleisön keskuudessa. Venäjällä kehitys kuitenkin jatkui voimakkaana. Siellä balettitraditio oli toiminut 1700-luvulta lähtien voimakkaana tsaarin suojeluksessa ja tiukassa valvonnassa.


title: Baletti

text: 1738 sai ranskalainen balettimestari Jean-Baptiste Landé luvan aloittaa Talvipalatsissa balettikoulun hoviväen lapsille. Ulkomaisten opettajien ja vierailevien tanssijoiden johdolla toimimisen perinne jatkuikin venäläisessä baletissa aina 1917 vallankumoukseen saakka. Opettajina toimivat niin Didelot, Perrot kuin Saint-Léon, ja esiintymään tulivat Taglioni ja Elssler. Merkittäväksi koreografiksi nousi – niin ikään ranskalainen – Marius Petipa, joka pitkään joutui työskentelemään edeltäjiensä varjossa. Heidän assistenttinaan hän kuitenkin keräsi vankan ymmärryksen koreografian teosta ja pääsi vihdoin johtavaksi balettimestariksi 1870. Hänen tehtävänään oli tuottaa uusi baletti jokaisen näytäntökauden alkajaisiksi – ja baletteja hän onkin tehnyt yli 40, joiden lisäksi uustuotantoja vanhoista esityksistä sekä baletteja oopperaan.


title: Baletti

text: Vaikka Petipalta koreografian teko sujui vaivattomasti, hän silti tunsi tyytymättömyyttä joutuessaan tekemään yhä uudestaan samanlaisia teoksia. Petipan ajan baletit noudattivat aina samaa kaavaa: tarina kerrottiin konventionaalisella miimillä ja löyhästi teemaan liittyviä tanssiosia ripoteltiin sopivin välein. Riippumatta aiheesta ballerinat puettiin "tutu"-hameisiin ja vaaleanpunaisiin sukkahousuihin ja varvastossuihin. Vain pienet erot pukujen koristeluissa liittivät ne aiheeseen. Baletti "Don Quijote" (musiikki Ludwig Minkus) sai ensi-iltansa Moskovassa 1869 ja uudistettuna Pietarissa 1871.


title: Baletti

text: Keisarillisella baletilla oli teatterit sekä Moskovassa että Pietarissa. Kaupunkien yleisöjen mieltymykset poikkesivat toisistaan: Pietari oli tsaarin hallintokaupunki, jossa balettia arvostettiin ja vaadittiin siltä aristokraattista puhdasoppisen akateemista tyyliä. Moskovassa haluttiin dramaattisempaa otetta. Tämä sama tyyliero on edelleen nähtävissä Pietarilaisen Mariinski-baletin ja Moskovan Bolšoin välillä.


title: Baletti

text: Pietarilaista koulua edustaa myös Agrippina Vaganova (1879–1951), tärkeä venäläisen harjoitussysteemin kehittäjä, jonka nimellä metodi vieläkin tunnetaan. Vaikka Petipa ei pyrkinytkään suuriin uudistuksiin baletin muodossa, hänen koreografiset ansionsa ovat huomattavat. Hänen balettinsa ovat vaihtelevia ja edustavat elävää näkemystä klassisesta koulusta. Balettikuoron symmetrisissä kuvioissa (joita hän välillä suunnitteli kotona sakkinappuloiden avulla) ovat monimuotoisia ja soolot, "variaatiot", rakennettu usein jonkun liikeidean pohjalle, joka oli syntynyt joko musiikista tai roolihahmon esittäjän erityispiirteestä.


title: Baletti

text: Pienen taantuman jälkeen uutta innoitusta venäläiseen balettimaailmaan toi italialaisen tanssiryhmän vierailu 1885. He haastoivat venäläiset tanssijat virtuositeetillaan, sillä Italia oli edelleen teknisen taituruuden eturintamassa. Erityisesti italialaisvaikutteita toi maahan opettajaksi jäänyt Enrico Cecchetti. Pierrina Legnani oli kuuluisa "tour fouetté"istaan, pyörähdyksista, joihin yhdistetään jalan nopea vauhdinottoliike. Pian myös venäläiset ballerinat opettelivat tekemään niitä 32 peräkkäin varpaillaan.


title: Baletti

text: Venäläinen baletti onkin kombinaatio useista vaikutteista: puhtaasta ranskalaisesta koulusta, teknisestä italialaisesta koulusta sekä ranskalais-tanskalaisesta tyylistä. Tanskalaisvaikutteita toi Marie Taglionin partnerina esiintymään tullut ja sitten tanssijaksi opettajaksi maahan jäänyt Per Christian Johansson (1817–1939). Hänen opetustaan Petipa kävi seuraamassa muistiinpanoja tehden, sillä miesten tanssi ei ollut hänen vahvinta aluettaan.


title: Baletti

text: Keisarillisten teatterien johtajana 1881–1899 toiminut I. A. Vsevoložski ajoi uudistuksia ja kehitti balettia merkittävästi. Hän tuki sekä Petipaa että säveltäjä Pjotr Tšaikovskia ja yhdisti heidän taiteensa baletissa "Prinsessa Ruusunen". "Pähkinänsärkijää" tehtäessä Petipan horjuvan terveydentilan vuoksi koreografiksi nostettiin hänen assistenttinsa Lev Ivanov, joka kuitenkin joutui työskentelemään Petipan pikkutarkkojen suunnitelmien mukaan. Vain ensimmäisen näytöksen lopun lumihiutaleiden tanssissa katsotaan hänen saaneen mahdollisuuden omalle romanttisen emotionaaliselle ja vanhasta poikkeavalle tyylilleen. Uransa Petipan varjossa tehnyt Ivanov sai uuden mahdollisuuden, kun[Tšaikovskin muistojuhlallisuuksiin haluttiin uusi versio "Joutsenlampi"-baletin toisesta näytöksestä. Joutsenlampi oli Tšaikovskin ensimmäinen balettisävellys, mutta muun muassa epäonnistuneen koreografian johdosta (Wenzel Reisinger) ensi-ilta Moskovassa 1877 ei ollut ollut menestyksekäs. Vapaana muiden ohjeista Ivanov loi koreografisen mestariteoksen. Kokonaisuutena Joutsenlampi tuli uudestaan näyttämölle 15. tammikuuta 1895, jolloin Ivanov vastasi toisen ja neljännen näytöksen ja Petipa ensimmäisen ja kolmannen näytöksen koreografiasta. Nykyään Joutsenlampi on ehkä kuuluisin ja rakastetuin klassisisen baletin teoksista.


title: Baletti

text: Mihail Fokin aloitti koreografinuransa Pietarissa ja etsi uutta tyyliä. Hänen mielestään balettiesitykselle piti luoda yhtenäinen ilme, jossa niin tanssin, musiikin kuin lavastuksen ja pukujen tulisi palvella valittua aihetta. Aivan uudenlaista tanssiajattelua edustava Isadora Duncan vieraili vuonna 1904 Pietarissa. Hänen esiintymisensä sai Fokinin vakuuttumaan ajatuksistaan tanssin uudistamisesta. Huippuballerina Anna Pavlova pyysi Fokinia tekemään itselleen soolon hyväntekeväisyysesitykseen 1905. Näin syntyi Saint-Saënsin musiikkiin "Kuoleva joutsen".


title: Baletti

text: Sergei Djagilevilla (s. 1872 Novgorodissa) oli suunnitelma viedä venäläistä balettia Pariisiin. Fokinin pienoisbaletit kuten romanttista tyyliä kunnioittava "Chopiniana" (myöhemmin nimellä "Les Sylphides") muodostivat hyvän pohjan kiertuerepertuaarille. Tanssijoiksi saatiin silloisen venäläisen baletin parhaat voimat kuten Tamara Karsavina, Vatslav Nižinski, balettimestarina toiminut Enrico Cecchetti ja valtavan suosion esityksille taannut Anna Pavlova.


title: Baletti

text: Pariisin "Saison Russe" 1909 sai jatkoa 1910, jolloin ohjelmistossa oli Fokinin uusversio teoksestaan "Le Carnaval" Schumannin musiikkiin, "Schéhérazade" ja "Tulilintu", johon Djagilev tilasi musiikin Igor Stravinskilta. Djagilevin balettiryhmä kukoisti aikana, jolloin kuninkaallinen suojelu taiteelta oli kuolemassa, mutta valtiollinen tai yksityisten säätiöiden tuki ei vielä ollut muotoutunut. Niinpä hänen luomansa hyvät suhteet eurooppalaiseen yläluokkaan olivat kullanarvoiset ja pelastivat hänet monesti konkurssilta. Djagilevin baletti tunnetaan myös nimellä Venäläinen baletti, Ballets russes.


title: Baletti

text: Fokinin koreografiat dominoivat seurueessa 1912 asti. Djagilevin uusi ihastus ja suojatti oli ilmiömäinen tanssija Vatslav Nižinski. Hän oli vavahduttanut yleisöjä Fokinin koreografioissa "Le Spectre de la Rose" ja "Petruška" uljailla hypyillään. Hänen liikekielelliset uudistuksensa aiheuttivat skandaalin toisensa jälkeen Pariisissa. Ikävä kyllä hänen koreografiansa ovat lähes täydellisesti kadonneet. Niistä mainittakoon "Faunin iltapäivä" ("L’Aprés-midi du Faune") Claude Debussyn musiikkiin (1912) ja Stravinskyn säveltämä, lähes mellakan katsomossa aiheuttanut, "Kevätuhri". Nižinskin ura katkesi kesken mielisairauteen, joka puhkesi ryhmän Amerikan kiertueella.


title: Baletti

text: Djagilev löysi yhä uusia koreografikykyjä ryhmälleen: Léonide Massine kunnostautui luonnebaleteissa ja Bronislava Nižinska (Nižinskin sisar) muun muassa sofistikoidulla baletillaan "Les Biches" (1924) Francis Poulencin musiikkiin. Djagilevin Ballet Russestä tuli kansainvälinen ryhmä, joka oli kuuluisa yhtä lailla innovatiivisesta musiikistaan ja visualisoinneistaan kuin tanssistaan.


title: Baletti

text: Sota-ajan eristäessä Djagilevin Venäjästä hän turvautui Pariisin avant-garden edustajiin kuten Matisse, Picasso, Satie ja Cocteau. Uusi venäläinen koreografi George Balanchine onnistui pääsemään Venäjältä länteen ja liittyi Djagilevin ryhmään. Hän aloitti hedelmällisen yhteistyönsä Stravinskyn kanssa ja jo "Apollossa" (1928) löysi oman neoklassisen tyylinsä, joka kunnioitti puhtaita klassisia muotoja ilman ylimääräisiä dramaattisia viittauksia. 1929 Djagilev kuoli ja hänen ryhmänsä hajosi. Monet hänen löytämänsä taiteilijat kuitenkin jatkoivat balettihistorian luomista ja veivät hänen ryhmänsä perintöä eteenpäin. Djagilevin vaikutus balettiin oli hämmästyttävän suuri, vaikka hän ei koskaan itse luonut mitään, vaan toimi ainoastaan tuottajana.


title: Baletti

text: Yksi merkittävistä emigranteista Venäjältä 1900-luvun alussa oli Anna Pavlova (1881–1931). Hän ei niinkään tehnyt syvällisiä uudistuksia, mutta esiintyi maailmanlaajuisesti ja ihastutti yleisöjä kaikkialla. Jo Pietarissa hänen repertuaariin oli kuulunut klassisista baleteista muun muassa "Giselle", "Prinsessa Ruusunen", "Raymonda", "Paquita", "Esmeralda", "Le Corsaire", "La Bayadère". Vaikka hän esiintyikin Djagilevin ensimmäisissä Pariisin näytöksissä, hän halusi toimia itsenäisesti ja valita esiintymisensä ja partnerinsa. Kaikkialla hän jätti tanssillaan lähtemättömän vaikutelman, vaikka koreografiat eivät aina olleet kummoisia. Pavlovan tanssin laatu oli kuitenkin aina erinomaisen moitteetonta.


title: Baletti

text: Vaikka Djagilevin "Ballet Russes" jättikin jälkiä Neuvostoliiton balettiin, se joutui pitkäksi aikaa eristyksiin tanssin länsimaisesta kehityksestä. Uusi neuvostoideologia vaati hylkäämään tsaristisen repertuaarin ja luomaan uusia teoksia, jotka ilmaisisivat industrialismin voimaa ja työläisten onnea. Uudet teokset eivät kuitenkaan osoittautuneet suosituiksi ja venäläiset huomasivat pian voivansa säilyttää sekä ohjelmistollisen että teknisen perintönsä ja silti tehdä neuvostoajatteluun sopivia baletteja. Sekä leningradilainen "Kirov" että Moskovan "Bolšoi" kehittelivät hyvin dramaattista koreografiaa oli aiheena sitten antiikin legenda tai nykyajan aihe.


title: Baletti

text: Valtion ylläpitämät tanssikoulut veivät eteenpäin ja laajensivat akateemista koulua, "danse d’école", ja tuottivat monia briljantteja taiteilijoita kuten Galina Ulanova ja Maja Plisetskaja. Myös kansantanssiryhmät saavat kouluista henkilöstöä ja venäläisen tanssin traditio on arvostettua ja tuottoisaa.


title: Baletti

text: Länsi-Euroopassa "Ballet Russes'n" perintö levisi ryhmän hajoamisen myötä ympäriinsä. Ensimmäisiä selvää etua saaneita maita oli Englanti, jonne Nižinskiä "Kevätuhrin" harjoittamisessa avustanut Marie Rambert perusti koulun ja pienen ryhmän 1920-luvun alussa. Hänen perässään tuli irlantilainen Ninette de Valois, jonka työn pohjalta lopulta syntyi "Royal Ballet". Rambertilla oli erityinen kyky löytää koreografisia lahjakkuuksia. Näiden joukosta de Valois poimi Fredrick Ashtonin johtamaan seuruettaan. Ashtonin koreografia oli puhdasta, tarkkaa ja muotoon keskittyvää – hyvä vastapari de Valois'n omalle voimakkaan dramaattiselle tyylille.


title: Baletti

text: Ashtonia inspiroivat usein tanssijat, kuten hieno lyyrinen ballerina Margot Fonteyn. Englannin baletti ei ollut uudistavaa niin kuin "Ballet Russes", mutta loi omaleimaisen sulokkaan ja hienostuneen tyylin, joka sopi brittitemperamenttiin. Rambertilla oli myös toinen koreografikyky Antony Tudor. Hän oli dramaattisesti orientoitunut, mutta ei juonibaletin suuntaan. Tudorin teoksissa nousivat tärkeiksi roolihahmojen sisäiset mielenliikkeet tanssilla ilmaistuina. Tudor ei kuitenkaan jäänyt Englantiin, vaan siirtyi Amerikkaan.


title: Baletti

text: Kiinnostus balettiin oli Amerikassa herännyt Anna Pavlovan ja Djagilevin baletin perinteen jatkajien kiertueiden myötä. Siellä yritettiin myös luoda omaehtoista taidetta, mutta kehitys oli hidasta. Mihail Mordkinin vetämällä pienellä ryhmällä oli kunnianhimoinen haave luoda ohjelmisto sekä menneistä mestariteoksista että tulevaisuuden klassikoista. He esittivät sekä "Giselle"ä, "Sylfidejä" että Antony Tudorin ja Agnes de Millen teoksia. Jerome Robbinsin uudistuksissa traditionaalinen liikekieli sai tarvittaessa väistyä stepin tyyliteltyjen luonnollisten eleiden tieltä, jos tarkoitus niin vaati. Lopulta "American Ballet Theatre" oli kuuluisa sekä innovatiivisesta repertuaaristaan että tähdistään kuten Alicia Alonso, Anton Dolin ja Alicia Markova.


title: Baletti

text: Alun perin Lincoln Kirsteinin kutsumana Amerikkaan lähti myös George Balanchine. 1946 he perustivat "Ballet Society"n, josta kaksi vuotta myöhemmin tuli "New York City Ballet". Balanchine toi mukanaan "neoklassisen" tyylinsä, joka perustui traditionaaliseen tekniikkaan ja musiikin rakenteesta kumpuavaan liikkeeseen ilman erityistä tarinaa. Abstraktin tanssin tarkoitus oli vain näyttää puhtaan akateemisen liikkeen kauneus. Jopa lavastus jäi pois ja puvustuksena oli pelkkä treeniasu – sekä taloudellisista että esteettisistä syistä. Laihat ”hammastikunmuotoiset” ballerinat inspiroivat Balanchinea ja hän harjoitti tanssijansa nopeiksi ja täsmällisiksi. Britit kuvasivat heitä ”atleettisiksi” ja ranskalaiset puhuivat ”frigidistä tyylistä”. Balanchine täydensi "New York City Ballet’n" ohjelmistoa vuosittain. Useimmat teoksista olivat abstrakteja ja monet Stravinskyn musiikkiin. Jerome Robbins liittyi ryhmään 1949 ja on myös osaltaan laajentanut ryhmän ohjelmistoa. Hänen myöhäisemmät työnsä kuten "Dances at a Gatherin" (1969) ja"Goldberg Variations" (1971) poikkeavat Balanchinen teoksista inhimillisten suhteiden kuvauksellaan, vaikka ovatkin puhdasta tanssia.


title: Baletti

text: Ranskassa Serge Lifar, Djagilevin Baletin viimeinen miestähtitanssija, johti vuosia Pariisin Oopperan balettia. Hänen rinnalleen nousi uusia kapinallisia, jotka perustivat omia ryhmiään, kuten Roland Petit ja Maurice Béjart. "Tanskan Kuninkaallinen Baletti" modernisoi treenausmetodiaan ja ohjelmistoaan 1950-luvulla samalla taistellen perinteensä säilyttämisen puolesta. Ruotsissa Kurt Joossin kouluttama Birgit Cullberg perusti oman, ei niin klassisen, ryhmänsä samalla, kun sikäläinen "Kuninkaallinen Baletti" haki uutta intoa ulkomaisista opettajista ja koreografeista. Saksassa baletti ei ollut koskaan ollut kovin voimakas ja siellä turvauduttiin tuontikoreografeihin kuten eteläafrikkalaiseen John Crankoon "Stuttgartin Baletissa". Rudolf Nurejev loikkasi Neuvostoliitosta länteen ja hänet kiinnitettiin Englantiin "Royal Ballet'hin", jolle hänen tulonsa antoi pirirstysruiskeen. Englantilainen tyyli levisi myös Kanadaan, kun Celia Franca lähti sinne johtamaan "Kanadan Kansallisbalettia" 1951 jättäen näin Ninette de Valois'n.


title: Baletti

text: Baletin uudistaminen on saanut paljon vaikutteita myös 1900-luvulla alkaneesta modernista eli nykytanssista. Sen myöhempää kehitystä ei olekaan mielekästä tarkastella irrallaan muusta taidetanssista.